Document ID: 32021Q0210(01)

Reference:
10.2.2021
HR
Službeni list Europske unije
L 46/47
POSLOVNIK EUROPSKOG GOSPODARSKOG I SOCIJALNOG ODBORA
Siječanj 2021.
PREAMBULA
1.
Europski gospodarski i socijalni odbor, koji predstavlja razne gospodarske i socijalne sastavnice organiziranog civilnog društva, institucionalno je savjetodavno tijelo osnovano Ugovorom iz Rima iz 1957. godine.
2.
Savjetodavna uloga Odbora omogućuje njegovim članovima, a time i organizacijama koje zastupaju, sudjelovanje u procesu odlučivanja Europske unije. U iznošenju ponekad dijametralno suprotnih stajališta i u dijalogu među članovima sudjeluju ne samo uobičajeni socijalni partneri, odnosno poslodavci (Skupina I.) i zaposlenici (Skupina II.), već i predstavnici svih ostalih zastupljenih socijalnih i profesionalnih grupacija (Skupina III.). Stručna znanja i dijalog te konvergencije koje se na temelju njih nastoje postići mogu poboljšati kvalitetu i vjerodostojnost procesa odlučivanja Europske unije jer ga čine razumljivijim i prihvatljivijim za europske građane te povećavaju transparentnost koja je nužna za demokraciju.
3.
U okviru europskog institucionalnog ustrojstva Odbor ima posebnu ulogu. On je glavni forum putem kojega organizirano civilno društvo zastupa svoje stavove i raspravlja o njima, a djeluje i kao povlašteni posrednik između organiziranog civilnog društva i institucija Europske unije.
4.
Kao forum za raspravu i izradu mišljenja, Europski gospodarski i socijalni odbor pridonosi jačanju demokratskog izražavanja u procesu izgradnje Europske unije, među ostalim i promicanjem odnosa između Europske unije i socijalnih i gospodarskih grupacija u trećim zemljama. Na taj način pridonosi razvijanju autentične europske svijesti.
5.
Kako bi uspješno provodio svoje zadatke, EGSO je 17. srpnja 2002. donio Poslovnik u skladu s drugim stavkom članka 260. Ugovora o osnivanju Europske zajednice. (1)
6.
Dana 28. siječnja 2021. Odbor je na plenarnom zasjedanju donio najnoviju verziju Poslovnika.
GLAVA I.
USTROJ ODBORA
Poglavlje I.
KONSTITUIRANJE ODBORA
Pravilo 1
1.   Aktivnosti Odbora provode se u razdobljima od pet godina.
2.   Prvi sastanak Odbora, koji nakon obnove sastava svakih pet godina saziva najstariji član, održava se najkasnije u roku od 25 radnih dana nakon datuma odluke Vijeća kojom se imenuje većina članova Odbora.
3.   Članovi Odbora nisu vezani nikakvim obvezujućim naputcima. U općem interesu Unije potpuno su neovisni u obavljanju svojih dužnosti.
4.   U obavljanju dužnosti i tĳekom putovanja do mjesta i iz mjesta sastajanja članovi uživaju povlastice i imunitete utvrđene Protokolom o povlasticama i imunitetima Europske unije. Konkretno, uživaju slobodu kretanja, osobnu nepovredivost i imunitet.
5.   Odbor u svim svojim politikama osigurava poštovanje načela rodne ravnopravnosti i nediskriminacije utvrđenih pravom Unije, a nastoji osigurati i da udio žena u svim tijelima Odbora bude veći od njihova udjela u Skupštini. Predsjedništvo ocjenjuje stanje u području rodne ravnoteže i po potrebi usvaja posebne preporuke. Krajem svake polovine mandatnog razdoblja, Predsjedništvu se podnosi izvješće radi evaluacije stanja.
Pravilo 2
1.   Odbor se sastoji od sljedećih tijela: Skupštine, Predsjedništva, predsjednika i stručnih skupina.
2.   Odbor je podijeljen u tri skupine, a njihov sastav i uloga utvrđeni su pravilom 30.
Pravilo 3.
1.   Odbor priznaje i prihvaća sljedeće simbole Europske unije:
(a)
zastavu na kojoj se nalazi krug od dvanaest zlatnih zvijezda na plavoj podlozi;
(b)
himnu koja se temelji na „Odi radosti“ iz Devete simfonije Ludwiga van Beethovena;
(c)
moto „Ujedinjena u raznolikosti“.
2.   Odbor obilježava Dan Europe 9. svibnja.
3.   Zastava je izvješena u zgradama Odbora i prigodom službenih događanja.
4.   Himna se izvodi na otvaranju svake konstituirajuće sjednice na početku mandatnog razdoblja i na drugim svečanim zasjedanjima, primjerice kao znak dobrodošlice čelnicima država ili vlada ili novim članovima nakon proširenja.
Poglavlje II.
PREDSJEDNIŠTVO
Pravilo 4.
1.   Pri izboru članova Predsjedništva poštuje se ukupna i geografska ravnoteža među skupinama, s najmanje jednim, a najviše tri predstavnika po državi članici. Skupine pregovaraju o prijedlogu sastava Predsjedništva i taj prijedlog podnose Skupštini na razmatranje.
Predsjedništvo se sastoji od:
(a)
predsjednika i dva potpredsjednika;
(b)
predsjednika triju skupina, izabranih na način utvrđen pravilom 30.;
(c)
predsjednika stručnih skupina;
(d)
određenog broja članova koji može varirati, ali ne može biti veći od broja država članica.
2.   Predsjednik se bira naizmjence između članova triju skupina.
3.   Predsjednik i potpredsjednici ne mogu biti ponovno izabrani na iste funkcije. U razdoblju od dvije i pol godine neposredno nakon isteka mandata predsjednik ne može biti član Predsjedništva u svojstvu potpredsjednika ili predsjednika skupine ili stručne skupine.
4.   Potpredsjednici se biraju među članovima dviju skupina kojima predsjednik ne pripada.
Pravilo 5.
1.   Na prvom sastanku održanom u skladu s pravilom 1. Odbor, pod predsjedanjem najstarijeg člana, iz redova svojih članova bira predsjednika, dva potpredsjednika, predsjednike stručnih skupina i druge članove Predsjedništva koji nisu predsjednici skupina na dvoipolgodišnje mandatno razdoblje računajući od datuma konstituiranja Odbora.
2.   Pod predsjedanjem najstarijeg člana može se raspravljati samo o pitanjima koja se odnose na te izbore.
Pravilo 6.
Sastanak na kojem se bira Predsjedništvo za drugu polovinu petogodišnjeg mandatnog razdoblja saziva predsjednik na odlasku. Taj se sastanak održava na početku zasjedanja u mjesecu u kojem istječe mandat prvog Predsjedništva, a njime predsjeda predsjednik na odlasku.
Pravilo 7.
1.   Odbor može iz redova svojih članova osnovati izborno povjerenstvo, koje se sastoji od jednog predstavnika svake države članice i zaduženo je za primanje kandidatura i za dostavljanje liste kandidata Skupštini, vodeći računa o odredbama pravila 4.
2.   Odbor odlučuje o listi ili listama kandidata za Uže predsjedništvo i Predsjedništvo u skladu s odredbama ovog pravila.
3.   Odbor bira članove predsjedništva koji nisu predsjednici skupina, održavajući više od jednog glasovanja ako je potrebno, u skladu s postupkom za glasovanje prema listi.
4.   Glasovati se može samo za potpune liste kandidata koje su u skladu s odredbama pravila 4. i uz koje su priložene izjave svih kandidata o prihvaćanju kandidature.
5.   Kandidati s liste koja dobije najveći broj i najmanje jednu četvrtinu važećih glasova proglašavaju se izabranim članovima Predsjedništva.
6.   Skupština zatim bira predsjednika i potpredsjednike Odbora običnom većinom.
7.   Odbor zatim bira predsjednike stručnih skupina običnom većinom.
8.   Odbor naposljetku glasuje o Predsjedništvu u cjelini. Za izbor su potrebne najmanje dvije trećine ukupnog broja važećih glasova.
Pravilo 8.
Ako član Predsjedništva nije u mogućnosti obavljati dužnosti vezane uz svoj položaj ili u slučajevima predviđenim pravilom 75. stavkom 2., taj se član zamjenjuje za preostali dio mandatnog razdoblja u skladu s pravilom 7. O zamjeni glasuje Skupština na temelju prijedloga predmetne skupine.
Pravilo 9.
1.   Sastanke Predsjedništva saziva predsjednik, djelujući po službenoj dužnosti ili na zahtjev deset članova.
2.   O svakom se sastanku Predsjedništva vodi zapisnik, koji se podnosi Predsjedništvu na usvajanje.
3.   Predsjedništvo sâmo utvrđuje svoja pravila rada.
4.   Ono propisuje ustroj i način rada Odbora. Po savjetovanju sa skupinama usvaja Provedbene odredbe Poslovnika.
5.   Predsjedništvo i predsjednik izvršavaju proračunske i financijske ovlasti predviđene Financijskom uredbom koja se primjenjuje na opći proračun Unije i Poslovnikom Odbora.
6.   Predsjedništvo utvrđuje provedbene mjere u vezi s putnim troškovima i troškovima boravka članova, njihovih zamjenika imenovanih u skladu s pravilom 21., delegata i njihovih zamjenika imenovanih u skladu s pravilom 27. i stručnjaka imenovanih u skladu s pravilom 26., uz poštovanje pravila proračunskog i financijskog postupka.
7.   Predsjedništvo snosi političku odgovornost za opće upravljanje Odborom. Ono osobito vodi računa o tome da aktivnosti Odbora, njegovih tijela i njegova osoblja budu u skladu s njegovom institucionalnom ulogom.
8.   Predsjedništvo je dužno osigurati da u obavljanju poslova povjerenih mu Ugovorom Odbor koristi dostupne ljudske, proračunske i tehničke resurse na primjeren način. Ono, primjerice, sudjeluje u proračunskom postupku i organizaciji Tajništva.
9.   Predsjedništvo može iz redova svojih članova osnivati ad hoc skupine za razmatranje svih pitanja iz njegove nadležnosti. U rad tih skupina mogu biti uključeni i drugi članovi, osim ako nisu posrijedi pitanja koja se tiču imenovanja stalno zaposlenih dužnosnika.
10.   Svakih šest mjeseci Predsjedništvo, na temelju izvješća sastavljenog u tu svrhu, razmatra mjere poduzete u vezi s mišljenjima Odbora.
11.   Na zahtjev člana ili glavnog tajnika, Predsjedništvo podrobnije tumači Poslovnik i njegove Provedbene odredbe. Zaključci Predsjedništva obvezujući su podložno pravu na žalbu Skupštini, koja donosi konačnu odluku.
12.   U vrijeme obnove sastava Odbora svakih pet godina, Predsjedništvo na odlasku obavlja tekuće poslove do prve sjednice novog Odbora. U iznimnim slučajevima, može zadužiti jednog člana Odbora na odlasku za provedbu određenih zadaća ili zadaća koje podliježu rokovima, a iziskuju posebnu stručnost.
Pravilo 10.
U okviru međuinstitucijske suradnje Predsjedništvo može predsjednika ovlastiti za sklapanje sporazuma o suradnji s institucijama i tijelima Europske unije.
Pravilo 11.
1.   Osniva se Povjerenstvo za financije i proračun (CAF) zaduženo za savjetovanje Predsjedništva i predsjednika te pripremu svih nacrta odluka financijske i proračunske ili organizacijske prirode koje donosi Predsjedništvo.
2.   Povjerenstvom za financije i proračun predsjeda jedan od dvaju potpredsjednika Odbora.
Povjerenstvo se sastoji od dvanaest članova koje imenuje Predsjedništvo na prijedlog skupina.
3.   Povjerenstvo za financije i proračun izrađuje prijedlog proračuna Odbora i podnosi ga na odobrenje Predsjedništvu te osigurava pravilno izvršenje proračuna i ispunjenje obveze izvještavanja.
Povjerenstvo za financije i proračun savjetuje o:
—
svim važnim pitanjima koja bi mogla ugroziti dobro upravljanje odobrenim sredstvima ili spriječiti postizanje zadanih ciljeva, naročito kad je riječ o predviđanju upotrebe odobrenih sredstava,
—
izvršenju tekućeg proračuna, prijenosu odobrenih sredstava, učinku plana radnih mjesta na proračun, administrativnim odobrenim sredstvima i aktivnostima u pogledu projekata koji se tiču nekretnina, uključujući procjenu stanja i predlaganje daljnjih koraka;
—
nadziranju postupka davanja razrješnice u bliskoj suradnji s glavnim tajnikom i izvjestiteljem Europskog parlamenta.
4.   Proračun Odbora usklađen je s načelima jedinstva i točnosti proračuna te načelom jedne godine, uravnoteženosti, obračunske jedinice, univerzalnosti, specifikacije, dobrog financijskog upravljanja i transparentnosti.
5.   Za potrebe rješavanja određenih dodatnih pitanja, Predsjedništvo Povjerenstvu za financije i proračun može dodijeliti i druge ovlasti.
6.   Povjerenstvo za financije i proračun odluke donosi u skladu sa svojim internim pravilima koja podrazumijevaju:
(a)
da se prijedlozi koje jednoglasno usvoji podnose Predsjedništvu na odobrenje bez rasprave;
(b)
da se prijedlozi koje usvoji običnom većinom ili odluke o odbijanju tih prijedloga obrazlažu kako bi ih zatim razmotrilo Predsjedništvo.
7.   Povjerenstvo za financije i proračun Predsjedništvu podnosi godišnje izvješće.
8.   Predsjednik Povjerenstva za financije i proračun predsjeda delegacijom zaduženom za pregovore s proračunskim tijelom Europske unije i o tome izvještava Predsjedništvo.
9.   Tajništvo Povjerenstvu za financije i proračun dostavlja sve informacije koje su mu potrebne za obavljanje dužnosti savjetovanja predsjednika i Predsjedništva Odbora.
Pravilo 12.
1.   Osniva se Povjerenstvo za komunikaciju (COCOM) zaduženo za usmjeravanje i praćenje komunikacijske strategije Odbora. Njegove dužnosti obuhvaćaju savjetovanje Predsjedništva i predsjednika Odbora.
2.   Povjerenstvom za komunikaciju predsjeda jedan od dvaju potpredsjednika Odbora. Povjerenstvo se sastoji od dvanaest članova koje imenuje Predsjedništvo na prijedlog skupina.
3.   Povjerenstvo za komunikaciju koordinira aktivnosti struktura zaduženih za komunikaciju, odnose s novinarima i medijima te kulturu, osiguravajući da te aktivnosti budu u skladu s odobrenom strategijom i programima EGSO-a.
4.   Svake godine Povjerenstvo za komunikaciju Predsjedništvu podnosi godišnje izvješće o aktivnostima koje sadrži informacije o obavljanju dužnosti Povjerenstva i program aktivnosti za sljedeću godinu.
Poglavlje III.
UŽE PREDSJEDNIŠTVO I PREDSJEDNIK
Pravilo 13.
1.   Uže predsjedništvo čine predsjednik i dva potpredsjednika.
2.   Uže predsjedništvo Odbora sastaje se s predsjednicima skupina radi pripremanja rada Predsjedništva i Skupštine. Na te se sastanke mogu pozvati i predsjednici stručnih skupina.
3.   Uže predsjedništvo Odbora sastaje se s predsjednicima skupina i stručnih skupina najmanje dva puta godišnje radi utvrđivanja programa rada Odbora i ocjenjivanja njegova napretka.
Pravilo 14.
1.   Predsjednik upravlja svim aktivnostima Odbora i njegovih tijela u skladu s Ugovorom i Poslovnikom. On ima sve ovlasti koje su mu potrebne za usmjeravanje vijećanja Odbora i osiguravanje njihova neometanog tijeka.
2.   Predsjednik u svoj rad sustavno uključuje potpredsjednike te im može povjeriti određene zadaće ili dužnosti iz svoje nadležnosti.
3.   Predsjednik može glavnom tajniku na određeno vrijeme povjeriti određene zadaće.
4.   Predsjednik zastupa Odbor. Ovlast zastupanja može prenijeti i na potpredsjednika ili po potrebi na člana.
5.   Predsjednik Odboru podnosi izvješća o aktivnostima i mjerama poduzetima u ime Odbora između plenarnih zasjedanja. O tim izvješćima ne vodi se rasprava.
6.   Nakon izbora predsjednik na plenarnom zasjedanju predstavlja program rada za svoje mandatno razdoblje. Na kraju mandata predstavlja pregled ostvarenih rezultata.
Skupština može raspravljati o oba ta izlaganja.
Pravilo 15.
Jedan od potpredsjednika predsjednik je Povjerenstva za financije i proračun, a drugi je predsjednik Povjerenstva za komunikaciju. Oni u obavljanju tih poslova odgovaraju predsjedniku Odbora.
Pravilo 16.
1.   Uže predsjedništvo u proširenom sastavu sastoji se od predsjednika i dva potpredsjednika Odbora i predsjednikâ skupina.
2.   Uloge Užeg predsjedništva u proširenom sastavu:
(a)
pripremanje i olakšavanje rada Predsjedništva i Skupštine;
(b)
olakšavanje donošenja potrebnih odluka u hitnim slučajevima ili u izvanrednim okolnostima.
U tu svrhu, na njegove se sastanke mogu pozvati predsjednici stručnih skupina i savjetodavnih povjerenstava, kao i druge osobe.
3.   Uže predsjedništvo u proširenom sastavu sastaje se s predsjednicima stručnih skupina i savjetodavnih povjerenstava najmanje dva puta godišnje radi pripremanja programa rada Odbora i ocjenjivanja njegove provedbe.
Poglavlje IV.
STRUČNE SKUPINE
Pravilo 17.
1.   Odbor ima šest stručnih skupina. Plenarna skupština može na prijedlog Predsjedništva osnivati druge stručne skupine u područjima obuhvaćenim Ugovorima.
2.   Odbor stručne skupine osniva na konstituirajućoj sjednici nakon obnove sastava svakih pet godina.
3.   Broj stručnih skupina i njihove nadležnosti mogu se preispitati prilikom obnove sastava svakih pet godina.
Pravilo 18.
1.   Broj članova stručnih skupina određuje Odbor na prijedlog Predsjedništva.
2.   Osim predsjednika, svaki član Odbora član je barem jedne stručne skupine.
3.   Nijedan član ne može biti članom više od dviju stručnih skupina, osim ako ne dolazi iz države članice koja ima devet ili manje članova. Međutim, nijedan član ne može biti članom više od triju stručnih skupina.
4.   Članove stručnih skupina imenuje Odbor na razdoblje od dvije i pol godine, nakon čega se mogu ponovno imenovati.
5.   Postupak propisan za imenovanje članova stručnih skupina primjenjuje se i na njihovo zamjenjivanje.
Pravilo 19.
1.   Predsjedništvo svake stručne skupine, koje se bira na razdoblje od dvije i pol godine, čini dvanaest članova, uključujući predsjednika i tri potpredsjednika, po jednog iz svake skupine.
2.   Izbore za predsjednike stručnih skupina i druge članove predsjedništva stručnih skupina provodi Odbor.
3.   Predsjednici i drugi članovi predsjedništva stručnih skupina mogu biti ponovo izabrani.
4.   Predsjedanje trima stručnim skupinama izmjenjuje se među skupinama svake dvije i pol godine. Ista skupina ne može predsjedati nijednom stručnom skupinom u razdoblju dužem od pet uzastopnih godina.
Pravilo 20.
1.   Zadaća je stručnih skupina usvajati mišljenja ili informativna izvješća o pitanjima koja su predmet zahtjeva, u skladu s odredbama pravila 37. Poslovnika.
2.   Za razmatranje tih pitanja stručne skupine mogu iz redova svojih članova osnivati studijske skupine ili skupine za izradu nacrta ili imenovati samostalne izvjestitelje.
3.   O imenovanju izvjestitelja i, po potrebi, suizvjestitelja, te o sastavu studijskih skupina i skupina za izradu nacrta odlučuje se na temelju prijedloga skupina.
4.   Kako bi se omogućilo brzo osnivanje studijskih skupina, i nakon postizanja dogovora triju predsjednika skupina o predloženom imenovanju izvjestitelja i, po potrebi, suizvjestitelja te o sastavu studijskih skupina i skupina za izradu nacrta, predsjednici stručnih skupina poduzimaju mjere potrebne za početak rada.
5.   Izvjestitelj je, po potrebi uz pomoć svog stručnjaka, zadužen za praćenje mjera poduzetih u vezi s mišljenjem nakon njegova usvajanja na plenarnom zasjedanju. U tome mu pomaže tajništvo predmetne stručne skupine. Stručna skupina obavještava se o rezultatima tog praćenja.
6.   Studijske skupine ne mogu postati stalna tijela, osim u iznimnim slučajevima za koje je potrebno prethodno odobrenje Predsjedništva u okviru tekućeg dvoipolgodišnjeg razdoblja.
Pravilo 21.
1.   U slučaju spriječenosti, svakog člana Odbora u pripremnim aktivnostima može zastupati njegov zamjenik.
2.   Zamjenici nemaju pravo glasa.
3.   Zamijenici ne mogu mijenjati članove u obavljajnju dužnost predsjednika stručne ili studijske skupine, člana predsjedništva stručne skupine ili izvjestitelja.
4.   Ime i položaj odabranog zamjenika podnose se na odobrenje Predsjedništvu Odbora.
5.   Tijekom pripremnih aktivnosti zamjenski član obavlja iste zadaće kao i član kojeg zamjenjuje i podliježe istim pravilima u pogledu putnih troškova i troškova boravka.
Poglavlje V.
PODODBORI I GLAVNI IZVJESTITELJ
Pravilo .22
1.   Na inicijativu Predsjedništva, Odbor može u iznimnim slučajevima iz redova svojih članova osnivati pododbore zadužene za izradu nacrta mišljenja ili informativnih izvješća o strogo horizontalnim općim pitanjima, koji se prvo podnose Predsjedništvu, a zatim Odboru na vijećanje.
2.   U razdoblju između plenarnih zasjedanja Predsjedništvo može osnivati pododbore, uz uvjet da ih Odbor naknadno potvrdi. Pododbor se osniva isključivo za razmatranje jednog pitanja. Pododbor se raspušta čim Odbor glasuje o nacrtu mišljenja ili informativnog izvješća koje je sastavio.
3.   Pododbori osnovani za pitanja koja spadaju u djelokrug dvaju ili više stručnih skupina sastavljeni su od članova tih stručnih skupina.
4.   Pravila kojima se uređuje rad stručnih skupina primjenjuju se, mutatis mutandis, na pododbore.
Pravilo 23.
Ako Odbor primi zahtjev za mišljenje o temi od sekundarnog interesa ili hitne prirode, može imenovati glavnog izvjestitelja, koji se Skupštini obraća sam i bez prethodnog obraćanja stručnoj skupini.
Poglavlje VI.
PROMATRAČKE SKUPINE, SAVJETOVANJA, STRUČNJACI
Pravilo 24.
1.   Odbor može osnivati promatračke skupine kada priroda, opseg i složenost teme koja se razmatra zahtijeva posebnu fleksibilnost u metodama rada, postupcima i instrumentima koji će se upotrebljavati.
2.   Promatračka skupina osniva se odlukom Plenarne skupštine koja potvrđuje odluku koju je prethodno donijelo Predsjedništvo na prijedlog skupine ili stručne skupine.
3.   Odlukom o osnivanju promatračke skupine utvrđuju se njezin djelokrug, ustroj, sastav i trajanje.
4.   Promatračka skupina može izraditi godišnji informativni dokument o primjeni horizontalnih klauzula Ugovora (socijalna klauzula, klauzula o zaštiti okoliša te klauzula o zaštiti potrošača) i njihovom utjecaju na politike Europske unije. To se izvješće može proslijediti Europskom parlamentu, Vijeću i Komisiji, ako Skupština tako odluči.
5.   Svaka promatračka skupina radi pod nadzorom jedne stručne skupine.
Pravilo 25.
Ako važnost pitanja koje se odnosi na određenu temu to opravdava, razna tijela i radne strukture Odbora mogu pozvati gostujuće govornike u Odbor na savjetovanje. Ako dolazak vanjskih osoba iziskuje dodatne troškove, predmetno tijelo od Predsjedništva traži prethodno odobrenje i dostavlja program u kojem preciznije objašnjava pitanja za koja smatra da je nužno zatražiti pomoć izvana.
Pravilo 26.
1.   Ako je to nužno za obavljanje određenih zadaća, predsjednici skupina mogu, na prijedlog izvjestitelja ili suizvjestitelja, imenovati stručnjake.
2.   Predsjednici skupina mogu imenovati i stručnjake za skupine.
3.   Na stručnjake koji sudjeluju u pripremnim aktivnostima primjenjuju se ista pravila u pogledu putnih troškova i troškova boravka kao i na članove.
4.   Kad se prisutnost izvjestiteljevih ili suizvjestiteljevih stručnjaka smatra korisnom, oni na prijedlog izvjestitelja ili suizvjestitelja mogu sudjelovati na sastancima stručnih skupina ili savjetodavnih povjerenstava na kojima se raspravlja o mišljenjima ili informativnim izvješćima za čije su sastavljanje oni bili imenovani.
Predsjednik predmetne stručne skupine ili savjetodavnog povjerenstva prethodno daje svoju suglasnost.
5.   Stručnjaci nisu predstavnici Odbora i nisu ovlašteni nastupati u njegovo ime.
6.   Članovi Odbora ne mogu biti imenovani stručnjacima.
Stručnjacima mogu biti imenovani njihovi zamjenici, ukoliko privremeno obustave svoj mandat.
Delegati savjetodavnih povjerenstava mogu biti stručnjaci samo za onu skupinu koja ih je imenovala ili za izvjestitelja koji pripada toj skupini.
Poglavlje VII.
SAVJETODAVNA POVJERENSTVA
Pravilo 27.
1.   Odbor može osnivati savjetodavna povjerenstva. Ona se sastoje od članova Odbora i delegata iz segmenata organiziranog civilnog društva koje Odbor želi uključiti u svoj rad.
2.   Savjetodavna povjerenstva osnivaju se odlukom Plenarne skupštine kojom se potvrđuje odluka Predsjedništva. Odlukom o osnivanju tih povjerenstava utvrđuje se njihov djelokrug, ustroj, sastav, trajanje i pravila.
3.   U skladu sa stavcima 1. i 2. ovog pravila, može se osnovati Savjetodavno povjerenstvo za industrijske promjene (CCMI), sastavljeno od članova Odbora i delegata iz organizacija koje zastupaju razne gospodarske i socijalne sektore te organizacija civilnog društva zahvaćenih industrijskim promjenama. Predsjednik povjerenstva član je Predsjedništva Odbora, kojemu svake dvije i pol godine podnosi izvješće o aktivnostima CCMI-ja. On se bira iz redova članova Predsjedništva na koje se odnosi pravilo 4. stavak 1. točka d) Poslovnika. Delegati i njihovi zamjenici koji sudjeluju u pripremnim aktivnostima imaju pravo na povrat putnih troškova i troškova boravka pod istim uvjetima kao i članovi.
Poglavlje VIII.
DIJALOG S GOSPODARSKIM I SOCIJALNIM ORGANIZACIJAMA U EUROPSKOJ UNIJI I TREĆIM ZEMLJAMA
Pravilo 28.
1.   Na inicijativu Predsjedništva Odbor može održavati strukturirane odnose s gospodarskim i socijalnim vijećima i sličnim institucijama te s organizacijama civilnog društva gospodarske i socijalne prirode u Europskoj uniji i trećim zemljama.
2.   Jednako tako, poduzima mjere kojima je cilj poticati osnivanje gospodarskih i socijalnih vijeća ili sličnih institucija u državama koje ih još nemaju.
Pravilo 29.
1.   Na prijedlog Predsjedništva Odbor može imenovati delegacije za održavanje odnosa s raznim gospodarskim i socijalnim komponentama organiziranog civilnog društva u državama ili udruženjima država izvan Europske unije.
2.   Suradnja između Odbora i partnera iz organiziranog civilnog društva u zemljama kandidatkinjama odvija se putem zajedničkih savjetodavnih odbora, ako su ih vijeća za pridruživanje osnovala. U protivnom, ta se suradnja odvija u kontaktnim skupinama.
3.   Zajednički savjetodavni odbori i kontaktne skupine izrađuju informativna izvješća i deklaracije koje Odbor može proslijediti mjerodavnim institucijama i zainteresiranim dionicima.
Poglavlje IX.
SKUPINE
Pravilo 30.
1.   Odbor je sastavljen od triju skupina članova koje predstavljaju poslodavce, zaposlenike i razne druge gospodarske i socijalne komponente organiziranog civilnog društva.
2.   Skupine biraju svoje predsjednike i potpredsjednike. One sudjeluju u pripremi, organizaciji i koordinaciji rada Odbora i njegovih tijela te pridonose njihovu informiranju. Svaka skupina ima tajništvo.
3.   Skupine Skupštini predlažu kandidate za izbor predsjednika i potpredsjednika Odbora, u skladu s pravilom 7. stavkom 6. te uz poštovanje načela ravnopravnosti muškaraca i žena, kako ga definiraju institucije Europske unije.
4.   Predsjednici skupina članovi su Predsjedništva Odbora u skladu s pravilom 4. stavkom 1. točkom (b).
5.   Predsjednici skupina pomažu Užem predsjedništvu Odbora u oblikovanju politika i, po potrebi, u nadziranju rashoda.
6.   Predsjednici skupina sastaju se s Užim predsjedništvom Odbora kako bi mu pomogli u pripremi rada Predsjedništva i Skupštine.
7.   Skupine Skupštini iznose prijedloge za izbor predsjednikâ stručnih skupina u skladu s pravilom 7. stavkom 7. i predsjedništava stručnih skupina u skladu s pravilom 19.
8.   Skupine predlažu sastav Povjerenstva za financije i proračun koje Predsjedništvo osniva u skladu s pravilom 11. stavkom 1.
9.   Skupine predlažu sastav promatračkih skupina i savjetodavnih povjerenstava koje Skupština osniva u skladu s pravilom 24. odnosno 27.
10.   Skupine predlažu sastav delegacija i zajedničkih savjetodavnih odbora koji se osnivaju u skladu s pravilom 29. stavkom 1. odnosno 2.
11.   Skupine predlažu izvjestitelje i sastav studijskih skupina i skupina za izradu nacrta koje stručne skupine imenuju odnosno osnivaju u skladu s pravilom 20. stavkom 3.
12.   U primjeni stavaka 7. do 11. ovog pravila, skupine vode računa o zastupljenosti država članica unutar Odbora, raznim komponentama gospodarske i socijalne djelatnosti, nadležnostima i kriterijima dobrog upravljanja.
13.   Članovi se mogu dobrovoljno pridružiti jednoj od skupina ako članovi te skupine utvrde da ispunjavaju uvjete. Član istodobno može pripadati samo jednoj stručnoj skupini.
14.   Članovima koji ne pripadaju nijednoj skupini Glavno tajništvo pruža materijalnu i tehničku podršku potrebnu za obavljanje njihovih dužnosti. O njihovu sudjelovanju u studijskim skupinama i drugim unutarnjim tijelima odlučuje predsjednik nakon savjetovanja sa skupinama.
Poglavlje X.
INTERESNE SKUPINE
Pravilo 31.
1.   Članovi Odbora mogu se dobrovoljno udruživati u interesne skupine koje zastupaju razne gospodarske i socijalne interese organiziranog civilnog društva u Europskoj uniji.
2.   Interesna skupina može biti sastavljena od članova svih triju skupina unutar Odbora. Član Odbora istodobno može pripadati samo jednoj interesnoj skupini.
3.   Osnivanje interesne skupine mora odobriti Predsjedništvo koje o tome izvještava Skupštinu.
4.   Odlukom Predsjedništva kojom se odobrava osnivanje interesne skupine utvrđuju se njezin djelokrug, ustroj, sastav, trajanje i pravila rada.
Predsjedništvo naknadno može tu odluku izmijeniti ili poništiti.
Za osnivanje interesne skupine potrebno je najmanje deset članova.
GLAVA II.
RAD ODBORA
Poglavlje I.
SAVJETOVANJE S ODBOROM
Pravilo 32.
1.   Predsjednik saziva Odbor radi usvajanja mišljenja koja zatraži Europski parlament, Vijeće ili Komisija.
2.   Predsjednik saziva Odbor na prijedlog Predsjedništva i uz suglasnost većine članova kako bi Odbor, na vlastitu inicijativu, donio mišljenje o bilo kojem pitanju koje se odnosi na Europsku uniju, njezine politike i mogući razvoj tih politika.
Pravilo 33.
1.   Zahtjevi za mišljenje iz pravila 32. stavka 1. upućuju se predsjedniku. Predsjednik u suradnji s Predsjedništvom organizira rad Odbora, uzimajući u obzir, koliko je to moguće, rokove određene u zahtjevu za mišljenje.
2.   Predsjedništvo utvrđuje redoslijed prioriteta mišljenja tako što ih razvrstava u kategorije.
3.   Stručne skupine izrađuju prijedlog za razvrstavanje mišljenja u jednu od tri kategorije navedene u nastavku i okvirno naznačuju veličinu studijske skupine. Nakon rasprave između Užeg predsjedništva Odbora i predsjednikâ skupina, prijedlog se podnosi Predsjedništvu na odlučivanje. U posebnim slučajevima predsjednici skupina mogu predložiti izmjenu veličine studijske skupine. Na svom sljedećem sastanku Predsjedništvo potvrđuje taj novi prijedlog i određuje konačnu veličinu studijske skupine.
Prema sljedećim kriterijima utvrđuju se tri kategorije:
Kategorija A (zahtjevi za mišljenje o temama koje se smatraju prioritetnima). Ta kategorija obuhvaća:
—
sve zahtjeve (Europskog parlamenta, budućih predsjedništava Vijeća, Komisije) za razmatračka mišljenja;
—
sve prihvaćene prijedloge za izradu samoinicijativnih mišljenja;
—
određene obavezne ili neobavezne zahtjeve za mišljenje.
Tim se zahtjevima za mišljenje bave studijske skupine različitih veličina (6, 9, 12, 15, 18, 21 ili 24 člana) koje raspolažu odgovarajućim resursima.
Kategorija B (obavezni ili neobavezni zahtjevi za mišljenje koji se odnose na teme od sekundarnog interesa ili su hitne prirode).
Tim se zahtjevima za mišljenje obično bavi samostalni ili glavni izvjestitelj. U iznimnim slučajevima, nakon odluke Predsjedništva, zahtjevom za mišljenje kategorije B može se baviti tročlana skupina za izradu nacrta (kategorija B+). O broju sastanaka i radnih jezika odlučuje Predsjedništvo.
Kategorija C (obavezni ili neobavezni zahtjevi za mišljenje isključivo tehničke prirode).
Ti se zahtjevi rješavaju izradom standardiziranog mišljenja koje Predsjedništvo podnosi Skupštini. Za taj postupak nije potrebno ni imenovanje izvjestitelja ni razmatranje pitanja unutar stručne skupine, već se mišljenje samo prihvaća ili odbija na plenarnom zasjedanju. Na plenarnom zasjedanju, Skupštinu se prvo pita je li za ili protiv toga da se zahtjevi za mišljenje rješavaju u skladu s navedenim postupkom, a zatim se glasuje za ili protiv donošenja standardiziranog mišljenja.
4.   U slučaju hitnih pitanja primjenjuju se odredbe pravila 63. Poslovnika.
Pravilo 34.
Na prijedlog Predsjedništva Odbor može odlučiti izraditi informativno izvješće radi razmatranja bilo kojeg pitanja koje se odnosi na politike Europske unije i njihov mogući razvoj.
Pravilo 35.
Odbor može, na prijedlog stručne skupine, skupine ili trećine svojih članova, donositi rezolucije o aktualnim temama, koje Skupština usvaja u skladu s pravilom 61. stavkom 2. Nacrtima rezolucija daje se prednost na dnevnom redu plenarnog zasjedanja.
Pravilo 36.
1.   Predsjedništvo može općim odlukama uređivati odnosno posebnim odlukama odobravati aktivnosti koje su izravno ili neizravno povezane s njegovom savjetodavnom ulogom. To se odnosi posebno na:
—
forume, platforme ili druge strukture za tematsko savjetovanje koje osniva, čiji sastav određuje i kojima upravlja Odbor, kao i način sudjelovanja OR-a i njegovih članova u strukturama za savjetovanje koje osnivaju ili u kojima sudjeluju institucije Unije,
—
sastavljanje, naručivanje i objavljivanje studija,
—
organizaciju radnih posjeta i događanja izvan sjedišta,
—
evaluaciju politika o kojoj odluči Predsjedništvo ili koju zatraže institucije Unije, posebno u obliku mišljenja ili informativnih izvješća u smislu ovog Poslovnika. Pod pojmom „evaluacija politika“ podrazumijeva se ex post evaluacija politika ili zakonodavstva koje se već provodi. U sklopu evaluacije iznose se ocjene i zahtjevi organizacija zastupljenih u Odboru.
2.   Izradom vlastitih ex post evaluacija (informativnih izvješća), EGSO iznosi stavove organizacija civilnog društva o učinku politika EU-a. Ex post evaluacije kvalitativne su i ciljane i u obzir uzimaju društvene, gospodarske i okolišne učinke.
3.   Odluke o sudjelovanju članova u vanjskim tijelima donosi Predsjedništvo, koje njihovo sudjelovanje redovito prati i ocjenjuje. Zastupljenost članova u vanjskim tijelima uravnotežena je i podliježe rotaciji.
Poglavlje II.
ORGANIZACIJA RADA
A.   WORK OF THE SECTIONS.
Pravilo 37.
1.   Kada je potrebno izraditi mišljenje ili informativno izvješće, Predsjedništvo Odbora, u skladu s pravilom 9. stavkom 4., određuje stručnu skupinu koja će za to biti zadužena. Ako je tema nedvojbeno u nadležnosti određene stručne skupine, dužnost je predsjednika odrediti tu stručnu skupinu i o tome izvijestiti Predsjedništvo.
2.   Ako se stručna skupina koja je određena za pripremu mišljenja želi upoznati sa stajalištem Savjetodavnog povjerenstva za industrijske promjene (CCMI) ili ako CCMI želi iznijeti svoja stajališta o mišljenju dodijeljenom određenoj stručnoj skupini, Predsjedništvo Odbora može ovlastiti CCMI da izradi dopunsko mišljenje o jednom ili više pitanja obuhvaćenih zahtjevom za mišljenje. Tu odluku Predsjedništvo može donijeti i na vlastitu inicijativu. Predsjedništvo organizira rad Odbora na takav način da CCMI-ju omogući pripremu mišljenja dovoljno rano da ga stručna skupina može uzeti u obzir.
Samo je stručna skupina nadležna za izvješćivanje Odbora. Međutim, svome mišljenju prilaže dopunsko mišljenje koje je izradio CCMI.
3.   Predsjednik Odbora izvješćuje predsjednika predmetne stručne skupine o odluci i o roku za završetak rada.
4.   Predsjednik Odbora obavještava članove Odbora o zahtjevu za mišljenje i o datumu kada će se o određenoj temi raspravljati na plenarnom zasjedanju.
Pravilo 38.
U dogovoru s Predsjedništvom predsjednik Odbora može ovlastiti stručnu skupinu da održi zajednički sastanak s odborom Europskog parlamenta ili povjerenstvom Odbora regija.
Pravilo 39.
Stručne skupine kojima je u skladu s Poslovnikom povjereno razmatranje određenog pitanja saziva njihov predsjednik.
Pravilo 40.
1.   Sastanke stručnih skupina pripremaju predsjednici stručnih skupina u suradnji s njihovim predsjedništvima.
2.   Sastankom predsjeda predsjednik stručne skupine ili, u njegovoj odsutnosti, jedan od potpredsjednika.
Pravilo 41.
1.   Sastanak stručne skupine smatra se propisno održanim ako je prisutno ili zastupljeno više od polovine punopravnih članova.
2.   Ako nema kvoruma, predsjednik zaključuje sastanak i saziva novi sastanak koji se održava u vrijeme i na način koji on smatra prikladnim, ali tijekom istog dana. Taj se sastanak smatra propisno održanim bez obzira na broj prisutnih ili zastupljenih članova.
Pravilo 42.
Stručne skupine donose mišljenja na temelju nacrta mišljenja koje podnosi izvjestitelj i, prema potrebi, suizvjestitelj.
Pravilo 43.
1.   Mišljenje stručne skupine sadrži samo tekstove koje je stručna skupina donijela u skladu s postupkom utvrđenim pravilom 61. Poslovnika.
2.   Tekstovi odbijenih amandmana koji su dobili barem jednu četvrtinu glasova prilažu se mišljenju kao dodatak zajedno s rezultatima glasovanja.
Pravilo 44.
Predsjednik stručne skupine šalje predsjedniku Odbora mišljenje stručne skupine zajedno sa svim dokumentima priloženima u skladu s pravilom 43., a Predsjedništvo Odbora to mišljenje što je prije moguće podnosi Odboru. Ti se dokumenti pravodobno dostavljaju članovima Odbora.
Pravilo 45.
O svakom sastanku stručne skupine sastavlja se sažeti zapisnik, koji se podnosi stručnoj skupini na usvajanje.
Pravilo 46.
U dogovoru s Predsjedništvom ili, po potrebi, Skupštinom, predsjednik može zatražiti od stručne skupine da ponovno razmotri mišljenje, ako smatra da se nisu poštovala pravila Poslovnika o postupku izrade mišljenja ili da je potrebno daljnje istraživanje.
Pravilo 47.
1.   Ne dovodeći u pitanje pravilo 20. stavak 2., pripremne aktivnosti stručnih skupina u načelu se obavljaju u okviru jedne studijske skupine.
2.   Uz pomoć stručnjaka i prema potrebi jednog ili više suizvjestitelja, izvjestitelj razmatra pitanje, uzima u obzir izražena stajališta te na temelju toga sastavlja nacrt mišljenja koji se prosljeđuje predsjedniku stručne skupine.
3.   Na sastancima studijske skupine se ne glasuje.
B.   RAD NA PLENARNIM ZASJEDANJIMA
Pravilo 48.
Skupština, koja obuhvaća sve članove Odbora, sastaje se na plenarnim zasjedanjima.
Pravilo 49.
1.   Zasjedanja priprema predsjednik u suradnji s Predsjedništvom. Predsjedništvo se u svrhu organizacije rada sastaje prije, a po potrebi i tijekom, svakog plenarnog zasjedanja.
2.   Predsjedništvo može odrediti trajanje opće rasprave o svakom mišljenju na plenarnom zasjedanju.
Pravilo 50.
1.   Najmanje petnaest dana prije početka plenarnog zasjedanja predsjednik Odbora svim članovima Odbora te Europskom parlamentu, Vijeću i Komisiji šalje prijedlog dnevnog reda koji donosi Predsjedništvo na prijedlog Užeg predsjedništva Odbora i u suradnji s predsjednicima skupina.
2.   Na otvaranju svakog zasjedanja prijedlog dnevnog reda podnosi se Skupštini na usvajanje. Nakon usvajanja, točke dnevnog reda razmatraju se na sjednicama za koje su predviđene. Dokumenti koji su Odboru potrebni za vijećanje dostupni su članovima u skladu s pravilom 44.
Pravilo 51.
1.   Sjednice Odbora smatraju se propisno održanima ako je prisutno ili zastupljeno više od polovine članova.
2.   Ako nema kvoruma, predsjednik zaključuje sjednicu i saziva novu sjednicu koja se održava u vrijeme koje on smatra prikladnim, ali tijekom istog zasjedanja. Na toj sjednici Odbor može propisno vijećati bez obzira na broj prisutnih ili zastupljenih članova.
Pravilo 52.
Prilikom usvajanja dnevnog reda, predsjednik prema potrebi najavljuje raspravu o bilo kojem aktualnom pitanju.
Pravilo 53.
Odbor može izmijeniti prijedlog dnevnog reda u svrhu razmatranja nacrta rezolucija podnesenih u skladu s postupkom iz pravila 35.
Pravilo 54.
1.   Predsjednik otvara sjednice, vodi rasprave i osigurava postupanje u skladu s Poslovnikom. U tome mu pomažu potpredsjednici.
2.   U slučaju odsutnosti predsjednika zamjenjuju potpredsjednici. Ako su i potpredsjednici odsutni, zamjenjuje ga najstariji član Predsjedništva.
3.   Odbor vijeća na temelju rada stručne skupine nadležne za izvješćivanje Skupštine.
4.   Ako stručna skupina usvoji tekst s manje od pet glasova protiv, Predsjedništvo može predložiti da se taj tekst uvrsti u dnevni red plenarnog zasjedanja među točke o kojima se glasuje bez rasprave.
Taj se postupak ne primjenjuje:
—
ako se tome protivi najmanje dvadeset pet članova,
—
ako su podneseni amandmani za raspravu na plenarnom zasjedanju,
—
ako predmetna stručna skupina odluči da se o tekstu treba raspravljati na plenarnom zasjedanju.
5.   Ako tekst ne dobije većinu glasova u Skupštini, predsjednik ga može, uz suglasnost Skupštine, vratiti nadležnoj stručnoj skupini na ponovno razmatranje ili imenovati glavnog izvjestitelja koji na istom ili drugom zasjedanju podnosi novi nacrt teksta.
Pravilo 55.
1.   Amandmani se sastavljaju u pisanom obliku, potpisuje ih predlagatelj i podnose se tajništvu prije početka zasjedanja.
2.   U cilju učinkovite organizacije rada Skupštine, Predsjedništvo utvrđuje načine podnošenja amandmana.
3.   Odbor dopušta podnošenje amandmana prije početka sjednice, pod uvjetom da ga je potpisalo barem dvadeset i pet članova.
4.   U amandmanima se navodi dio teksta na koji se odnose uz kratko obrazloženje. Amandmani koji se ponavljaju oblikom i sadržajem razmatraju se zajedno.
5.   Za svaki amandman Skupštini se u pravilu obraćaju samo predlagatelj, govornik koji se protivi amandmanu i izvjestitelj.
6.   Prilikom razmatranja amandmana izvjestitelj može, uz suglasnost predlagatelja tog amandmana, usmeno iznijeti kompromisne prijedloge. U tom slučaju Skupština glasuje samo o kompromisnim prijedlozima.
7.   Prema potrebi, predsjednik Odbora, u suradnji s predsjednikom i izvjestiteljem nadležne stručne skupine, predlaže Odboru da se svi amandmani obrade na način kojim se osigurava dosljednost konačnog teksta.
Pravilo 56.
1.   Amandman ili skupina amandmana kojima se izražava načelno suprotan stav u odnosu na mišljenje koje je podnijela stručna skupina ili savjetodavno povjerenstvo smatra se protumišljenjem. Protumišljenje treba biti kratko, sažeto i samodostatno, odnosno sadržavati zaključke i objašnjenje.
2.   Skupine od Predsjedništva mogu zatražiti da jedan ili više amandmana kvalificiraju kao protumišljenje.
3.   Predsjedništvo donosi odluku nakon savjetovanja s predsjednikom predmetne stručne skupine ili savjetodavnog povjerenstva.
4.   Nakon što jedan ili više amandmana kvalificira kao protumišljenje, Predsjedništvo može odlučiti da se mišljenje, zajedno s protumišljenjem, vrati predmetnoj stručnoj skupini ili savjetodavnom povjerenstvu na dodatno razmatranje, pod uvjetom da rok za usvajanje mišljenja to dopušta.
5.   Ako amandman nije podnesen dovoljno rano da se Predsjedništvu omogući donošenje odluke o tome da ga kvalificira kao protumišljenje, tu odluku, kao i odluku o mogućem vraćanju mišljenja predmetnom tijelu, donosi Skupština na prijedlog Užeg predsjedništva u proširenom sastavu i nakon savjetovanja s predsjednikom predmetnog tijela.
6.   Ako se u situaciji opisanoj u stavku 5. to pitanje ne vrati predmetnom tijelu ili ako se predloženi tekst ne smatra protumišljenjem, Plenarna skupština o podnesenim amandmanima glasuje na isti način kao i o amandmanima skupina.
7.   Protumišljenje koje dobije većinu glasova na plenarnoj sjednici usvaja se.
Za donošenje odluke o tome treba li izvorni tekst priložiti usvojenom mišljenju provodi se novo glasovanje. Izvorni tekst prilaže se novom tekstu ako dobije barem četvrtinu glasova.
8.   Protumišljenje koje ne dobije većinu glasova, ali dobije barem jednu četvrtinu glasova, prilaže se izvornom mišljenju.
Pravilo 57.
1.   Predsjednik može, na vlastitu inicijativu ili na zahtjev člana, pozvati Odbor da odluči o ograničenju trajanja izlaganja ili broja govornika, prekidu sjednice ili zaključivanju rasprave. Nakon što se rasprava zaključi, riječ se daje isključivo u svrhu objašnjenja glasovanja koje se iznosi nakon glasovanja i ne smije trajati dulje od vremena koje odredi predsjednik.
2.   Tijekom rasprave članovi mogu u svakom trenutku zatražiti i dobiti prednost u raspravi u svrhu postavljanja pitanja u vezi s pridržavanjem Poslovnika.
Pravilo 58.
1.   O svakom se plenarnom zasjedanju vodi zapisnik i podnosi Odboru na usvajanje.
2.   Konačnu verziju tog zapisnika potpisuju predsjednik i glavni tajnik Odbora.
Pravilo 59.
1.   Osim pravnog temelja, mišljenje Odbora sadrži obrazloženje i stavove Odbora o dotičnom pitanju u cjelini.
2.   Rezultat glasovanja o mišljenju u cjelini navodi se u njegovom postupovnom dijelu. U slučaju poimeničnog glasovanja navode se imena glasača.
3.   Tekstovi i obrazloženja amandmana koji su odbijeni na plenarnom zasjedanju, a dobili su barem jednu četvrtinu danih glasova, prilažu se mišljenju kao dodatak, zajedno s rezultatima glasovanja. Isto vrijedi i za protumišljenja.
4.   Tekstovi mišljenja stručne skupine koji su odbijeni zbog amandmana koje je usvojila Skupština prilažu se uz mišljenja Odbora zajedno s rezultatima glasovanja, pod uvjetom da je najmanje jedna četvrtina danih glasova bila za zadržavanje tekstova mišljenja stručne skupine.
5.   Ako jedna od skupina osnovanih pri Odboru u skladu s pravilom 30. ili jedna od interesnih skupina gospodarske i socijalne djelatnosti osnovana u skladu s pravilom 31. zastupa suprotno, ali jedinstveno gledište o pitanju koje Skupština razmatra, njezino se gledište, nakon poimeničnog glasovanja kojim se zaključuje rasprava o tom pitanju, može sažeti u kratkoj izjavi koja se prilaže mišljenju.
Pravilo 60.
1.   Mišljenja koje je donio Odbor i zapisnik s plenarnog zasjedanja prosljeđuju se Europskom parlamentu, Vijeću i Komisiji.
2.   Mišljenja koje je donio Odbor mogu se proslijediti bilo kojoj drugoj zainteresiranoj instituciji ili tijelu.
GLAVA III.
OPĆE ODREDBE
Poglavlje I.
POSTUPAK GLASOVANJA
Pravilo 61.
1.   Važeći su glasovi: „za“, „protiv“ i „suzdržan“.
2.   Osim ako je drugačije predviđeno Poslovnikom, tekstovi i odluke Odbora i njegovih tijela donose se većinom glasova glasača koji su glasovali „za“ ili „protiv“.
3.   Glasovanje može biti javno, poimenično ili tajno.
4.   O rezolucijama, amandmanima, protumišljenjima, mišljenjima ili bilo kojim drugim tekstovima glasuje se poimenično ako to zatraži jedna četvrtina prisutnih ili zastupljenih članova.
5.   Izbori za razne zastupničke dužnosti uvijek se provode tajnim glasovanjem. U ostalim se slučajevima glasuje tajno ako to zatraži većina prisutnih ili zastupljenih članova.
6.   Ako je rezultat glasovanja neodlučen (jednak broj glasova za i protiv), predsjedatelj sastanka daje odlučujući glas.
7.   Prihvaćanje amandmana od strane izvjestitelja nije razlog da se o tom amandmanu ne glasuje.
Poglavlje II.
HITNI POSTUPAK
Pravilo 62.
1.   Ako je potrebno hitno postupiti zbog roka za izradu mišljenja što ga je Odboru odredio Europski parlament, Vijeće ili Komisija, može se provesti hitni postupak ukoliko predsjednik utvrdi da je to potrebno kako bi Odbor mogao pravovremeno donijeti mišljenje.
2.   U hitnim slučajevima na razini Odbora predsjednik može, odmah i bez prethodnog savjetovanja s Predsjedništvom, poduzeti sve potrebne mjere kako bi Odboru omogućio obavljanje zadaće. O tim mjerama obavještava članove Predsjedništva.
3.   Mjere koje predsjednik poduzima na sljedećem se zasjedanju podnose Odboru na potvrdu.
Pravilo 63.
1.   Ako je zbog rokova zadanih stručnoj skupini za izradu mišljenja potrebno hitno postupiti, predsjednik stručne skupine može, uz suglasnost triju predsjednika skupina, organizirati rad stručne skupine odstupajući od odredbi Poslovnika koje se odnose na organizaciju rada stručnih skupina.
2.   Mjere koje predsjednik stručne skupine poduzme na sljedećem se sastanku te stručne skupine podnose na potvrdu.
Poglavlje III.
ODSUTNOST I ZASTUPANJE
Pravilo 64.
1.   Svaki član Odbora koji ne može sudjelovati na sastanku na koji je propisno pozvan o tome unaprijed obavještava predsjednika predmetnog tijela.
2.   Ako član Odbora izostane s više od tri uzastopna plenarna zasjedanja Odbora, a da nije imenovao člana koji bi ga zastupao niti je naveo razlog koji se smatra valjanim, predsjednik može, nakon savjetovanja s Predsjedništvom i pozivanja dotičnog člana da objasni svoj izostanak, od Vijeća zatražiti da tome članu ukine mandat.
3.   Ako član stručne skupine izostane s više od tri uzastopna sastanka stručne skupine, a da nije imenovao člana koji bi ga zastupao niti je naveo razlog koji se smatra valjanim, predsjednik te stručne skupine može, nakon što pozove dotičnog člana da objasni svoj izostanak, od njega zatražiti da svoje mjesto u stručnoj skupini prepusti drugom članu. Predsjednik o tome obavještava Predsjedništvo Odbora.
Pravilo 65.
1.   Svaki član Odbora koji ne može sudjelovati na zasjedanju Odbora ili sastanku stručne skupine može, nakon što obavijesti dotičnog predsjednika, svoje glasačko pravo pisanim putem prenijeti na drugog člana Odbora ili stručne skupine.
2.   Na plenarnom zasjedanju ili sastanku stručne skupine na jednog se člana na taj način može prenijeti samo jedno glasačko pravo.
Pravilo 66.
1.   Svaki član koji ne može sudjelovati na sastanku na koji je propisno pozvan može, nakon što o tome pisanim putem – izravno ili putem tajništva svoje skupine – obavijesti dotičnog predsjednika, organizirati da ga na tom sastanku zastupa drugi član Odbora. Ta se mogućnost ne primjenjuje na sastanke Predsjedništva Odbora niti na sastanke Povjerenstva za financije i proračun.
2.   Punomoć za zastupanje vrijedi isključivo za sastanak za koji je izdana.
3.   U trenutku osnivanja studijske skupine svaki član koji je imenovan članom te studijske skupine može zatražiti da ga zamijeni drugi član Odbora. Ta zamjena, koja vrijedi samo za određeni zadatak i za cijelo razdoblje tijekom kojeg stručna skupina na njemu radi, ne može se opozvati. Međutim, ako se rad studijske skupine nastavi i poslije isteka dvoipolgodišnjeg ili petogodišnjeg mandatnog razdoblja, zamjena vrijedi samo do isteka mandatnog razdoblja tijekom kojeg je o njoj donesena odluka.
Poglavlje IV.
JAVNOST RADA I DISTRIBUCIJA DOKUMENATA ODBORA
Pravilo 67.
1.   Odbor svoja mišljenja objavljuje u Službenom listu Europske unije u skladu s postupcima koje utvrđuju Vijeće i Komisija nakon savjetovanja s Predsjedništvom Odbora.
2.   Imena članova Odbora, njegovog predsjedništva i njegovih stručnih skupina, te sve promjene sastava objavljuju se u Službenom listu Europske unije i na internetskim stranicama Odbora.
Pravilo 68.
1.   Odbor osigurava transparentnost svojih odluka u skladu s odredbama drugog stavka 1. članka Ugovora o Europskoj uniji.
2.   Glavni tajnik zadužen je za poduzimanje mjera potrebnih kako bi se zajamčilo pravo javnosti na pristup odgovarajućim dokumentima.
3.   U skladu s četvrtim stavkom članka 24. Ugovora o funkcioniranju Europske unije, svaki građanin Europske unije može se pismenim putem obratiti Odboru na jednom od službenih jezika i dobiti odgovor na istom jeziku.
Pravilo 69.
1.   Plenarna zasjedanja Odbora i sastanci stručnih skupina otvoreni su za javnost.
2.   Na zahtjev određene institucije ili tijela ili na prijedlog Predsjedništva, neke rasprave koje se ne tiču savjetodavnog rada Odbor može proglasiti povjerljivima.
3.   Ostali sastanci nisu otvoreni za javnost. Međutim, u opravdanim slučajevima, predsjedatelj sastanka može prema vlastitom nahođenju drugim osobama dozvoliti da sudjeluju kao promatrači.
Pravilo 70.
1.   Pripadnici europskih institucija mogu prisustvovati sastancima Odbora i njegovih tijela i javljati se za riječ.
2.   Članovi drugih tijela i propisno ovlašteni dužnosnici institucija i drugih tijela mogu biti pozvani na sastanke, javljati se za riječ i odgovarati na pitanja, pod vodstvom predsjedatelja sastanka.
Poglavlje V.
SLUŽBENO OSLOVLJAVANJE, POVLASTICE, IMUNITETI, STATUT ČLANOVA I KVESTORI
Pravilo 71.
1.   Član Odbora službeno se oslovljava kao „član Europskog gospodarskog i socijalnog odbora“.
2.   Na članove Europskog gospodarskog i socijalnog odbora primjenjuju se odredbe članka 10. poglavlja IV. Protokola br. 7 o povlasticama i imunitetima Europske unije, priloženog Ugovorima.
Pravilo 72.
1.   Statutom članova utvrđuju se status, prava i obveze članova Odbora te pravila kojima se uređuje njihov rad i njihovi odnosi s institucijom i njezinim službama.
Pravilo 73.
1.   Kodeks ponašanja ima istu pravnu snagu kao Poslovnik, kojemu je priložen, i njime se utvrđuju standardi i načela koji se primjenjuju na članove Odbora, delegate savjetodavnih povjerenstava, zamjenike i stručnjake.
2.   Kodeksom ponašanja osniva se Etičko povjerenstvo. Njime se također utvrđuju postupak i mjere koje treba primijeniti u slučaju kršenja standarda i načela.
3.   Nepoštovanje standarda i načela utvrđenih Kodeksom ponašanja može dovesti do primjene mjera predviđenih tim Kodeksom.
Pravilo 74.
1.   Na prijedlog Predsjedništva, Skupština za svako dvoipolgodišnje razdoblje bira Skupinu kvestora sastavljenu od tri člana.
2.   Funkcija kvestora nespojiva je s članstvom u sljedećim tijelima:
—
Predsjedništvu Odbora,
—
Povjerenstvu za financije i proračun (CAF),
—
Odboru za reviziju,
—
Etičkom povjerenstvu.
3.   Kvestori imaju sljedeće zadaće:
(a)
osigurati i nadzirati pravilnu provedbu Statuta članova;
(b)
izrađivati odgovarajuće prijedloge za usavršavanje i poboljšanje Statuta članova;
(c)
nastojati riješiti moguće nedoumice ili sukobe poduzimanjem odgovarajućih mjera, u okviru Statuta članova;
(d)
osigurati uspostavu odnosa između članova Odbora i Glavnog tajništva u pogledu primjene Statuta članova.
Poglavlje VI.
KRAJ MANDATA ČLANOVA I NESPOJIVOST DUŽNOSTI
Pravilo 75.
1.   Mandat svih članova Odbora istječe na kraju petogodišnjeg razdoblja koje je Vijeće utvrdilo u trenutku obnove sastava Odbora.
2.   Mandat pojedinačnog člana Odbora prestaje ostavkom, razrješenjem, smrću, u slučaju više sile ili u slučaju nespojivosti dužnosti.
3.   Dužnosti članova Odbora nespojive su s dužnošću člana vlade, parlamenta, institucije Europske unije, Odbora regija ili Upravnog vijeća Europske investicijske banke odnosno s položajem dužnosnika ili drugog službenika Europske unije u aktivnom radnom odnosu.
4.   Ostavke se dopisom podnose predsjedniku.
5.   Okolnosti u kojima se članovi razrješuju utvrđene su pravilom 64. stavkom 2. Poslovnika. Ako Vijeće u tim slučajevima odluči ukinuti mandat, ono pokreće postupak zamjene.
6.   U slučaju ostavke, smrti, više sile ili nespojivosti dužnosti, predsjednik obavještava Vijeće koje potvrđuje da je mjesto ispražnjeno i pokreće postupak zamjenjivanja. Međutim, u slučaju ostavke, član u ostavci, osim ako ne zatraži drugačije, ostaje na dužnosti do pravomoćnog imenovanja zamjene.
7.   U svim slučajevima iz stavka 2. ovog pravila, zamjena se imenuje za preostali dio tekućeg mandatnog razdoblja.
Pravilo 76.
1.   Na prijedlog Predsjedništva koji je usvojilo najmanje tri četvrtine članova Predsjedništva, Skupštini se, iz ozbiljnih i propisno obrazloženih razloga, može podnijeti prijedlog za izglasavanje nepovjerenja predsjedniku.
U tom se slučaju navedeni prijedlog uvrštava kao prva točka na dnevni red sljedećeg plenarnog zasjedanja.
2.   Nakon što redom sasluša po jednog člana svake skupine, zatim članove Užeg predsjedništva koji se jave za riječ te, na kraju, predsjednika, Skupština odlučuje tajnim glasovanjem i bez mogućnosti prijenosa glasačkog prava.
Prijedlog se smatra usvojenim ako za njega glasuje tročetvrtinska većina prisutnih članova. U suprotnom, prijedlog se smatra odbijenim.
3.   U slučaju usvajanja prijedloga za izglasavanje nepovjerenja, Skupština odmah zamjenjuje predsjednika jednim od članova njegove skupine.
U tom slučaju Skupštinom privremeno predsjeda potpredsjednik Odbora iz skupine koja sljedeća predsjeda EGSO-om.
4.   Ako Skupština ne može odmah provesti postupak zamjene, njezin se rad prekida kako bi se skupinama omogućilo da sastave prijedlog, nakon čega Skupštinu ponovno saziva privremeni predsjednik, po mogućnosti tog istog dana.
5.   Član koji je zamijenio predsjednika, i iz iste je skupine, ostaje na toj dužnosti do kraja tekućeg mandatnog razdoblja.
Poglavlje VII.
UPRAVLJANJE ODBOROM
Pravilo 77.
1.   Odboru pomaže Glavno tajništvo na čelu s glavnim tajnikom koji u obavljanju svojih dužnosti odgovara predsjedniku koji predstavlja Predsjedništvo.
2.   Glavni tajnik prisustvuje sastancima Predsjedništva u savjetodavnom svojstvu i na njima vodi zapisnike.
3.   On se pred Predsjedništvom svečano obvezuje da će svoje dužnosti obavljati potpuno nepristrano i savjesno.
4.   Glavni tajnik osigurava provedbu odluka koje Skupština, Predsjedništvo i predsjednik donose u skladu s Poslovnikom. Svaka tri mjeseca on pismenim putem izvještava predsjednika o kriterijima i provedbenim odredbama koje su donesene ili predviđene za rješavanje administrativnih, organizacijskih ili kadrovskih pitanja.
5.   Glavni tajnik može prenijeti svoje ovlasti unutar granica koje odredi predsjednik.
6.   Na prijedlog glavnog tajnika, Predsjedništvo izrađuje organizacijski plan Glavnog tajništva koji Tajništvu omogućuje da osigurava učinkovito funkcioniranje Odbora i njegovih tijela te pomaže članovima u obavljanju njihovih dužnosti, posebice u organizaciji sastanaka i izradi mišljenja.
7.   Ovlasti koje se glavnom tajniku dodjeljuju na temelju delegiranja ovlasti predsjednika privremene su prirode i traju najdulje do kraja predsjednikova mandata.
Pravilo 78.
Za imenovanje novog glavnog tajnika primjenjuje se sljedeći postupak:
1.
Predsjedništvo:
—
odlučuje o statusu radnog mjesta glavnog tajnika (dužnosnik ili privremeni službenik), imenuje tročlano povjerenstvo za sastavljanje oglasa i zatim odobrava sadržaj oglasa za slobodno radno mjesto;
—
imenuje povjerenstvo za predodabir, sastavljeno od šest članova Odbora, i utvrđuje rokove unutar kojih to povjerenstvo Predsjedništvu mora podastrijeti rezultate svog rada.
2.
Zadaća je povjerenstva za predodabir razmotriti prijave, obaviti razgovore s kandidatima, sastaviti obrazloženo izvješće s popisom kandidata poredanih prema sposobnostima i u skladu s postupkom i kriterijima utvrđenima u oglasu za slobodno radno mjesto te predložiti jednog ili nekoliko kandidata za radno mjesto.
3.
Povjerenstvo za predodabir radi na potpuno neovisan, nepristran i povjerljiv način, u skladu s kriterijima koje je utvrdilo Predsjedništvo prilikom njegova imenovanja.
Povjerenstvo, kojemu u radu pomažu nadležne službe tajništva Odbora, po potrebi može zatražiti i stručnu pomoć izvan Odbora.
4.
Nakon što razmotri izvješće povjerenstva za predodabir, Predsjedništvo donosi konačnu odluku glasovanjem koje se, po potrebi, može održati u nekoliko krugova.
Kandidat koji u prvom krugu dobije više od polovine glasova članova Predsjedništva, uključujući i one koji nisu prisutni, imenuje se bez održavanja drugog kruga.
Ako niti jedan kandidat ne zadovolji taj uvjet u prvom krugu, Predsjedništvo održava drugi krug u kojem se glasuje za dva kandidata koja su u prvom krugu dobila najviše glasova. Imenuje se kandidat koji u drugom krugu dobije najviše glasova prisutnih članova.
Ako zbog neriješenog rezultata glasovanja nakon prvog kruga nije moguće izabrati samo dva kandidata ili nakon drugog kruga imenovati glavnog tajnika, čim prije se saziva novi sastanak Predsjedništva kako bi se imenovao glavni tajnik.
Pravilo 79.
1.   Sve ovlasti koje su Pravilnikom o osoblju za dužnosnike Europske Unije dodijeljene tijelu za imenovanje i koje su Uvjetima zaposlenja ostalih službenika dodijeljene tijelu nadležnom za sklapanje ugovora o radu u slučaju glavnog tajnika izvršava Predsjedništvo.
2.   Ovlasti koje su Pravilnikom o osoblju za dužnosnike Europske unije dodijeljene tijelu za imenovanje izvršava:
—
u slučaju zamjenika glavnog tajnika i u slučaju direktora, kad je riječ o primjeni članaka 29., 30., 31., 40., 41., 49., 50., 51., 78. i članka 90. stavka 1. Pravilnika o osoblju, Predsjedništvo na prijedlog glavnog tajnika, a kad je riječ o ostalim odredbama Pravilnika o osoblju, uključujući i članak 90. stavak 2., predsjednik na prijedlog glavnog tajnika;
—
u slučaju:
—
zamjenika direktora,
—
načelnika odjela,
predsjednik, na prijedlog glavnog tajnika i po savjetovanju s Užim predsjedništvom u proširenom sastavu;
—
u slučaju dužnosnika u funkcijskoj skupini AD koji ne obavljaju rukovoditeljske dužnosti na razini načelnika odjela ili višoj razini te dužnosnika u funkcijskim skupinama AST i AST/SC, glavni tajnik.
3.   Ovlasti koje su Uvjetima zaposlenja ostalih službenika dodijeljene tijelu nadležnom za sklapanje ugovora o radu izvršava:
—
u slučaju privremenog osoblja imenovanog na mjesto zamjenika glavnog tajnika ili na mjesto direktora, Predsjedništvo na prijedlog glavnog tajnika kad je riječ o primjeni članaka 11., 17., 33. i 48. Uvjeta zaposlenja ostalih službenika, a kad je riječ o ostalim odredbama Uvjeta zaposlenja ostalih službenika , predsjednik na prijedlog glavnog tajnika;
—
u slučaju privremenog osoblja imenovanog na mjesto zamjenika direktora ili na mjesto načelnika odjela, predsjednik na prijedlog glavnog tajnika;
—
u slučaju privremenog osoblja u funkcijskoj skupini AD koje ne obavlja rukovoditeljske dužnosti na razini načelnika odjela ili višoj razini te privremenog osoblja u funkcijskim skupinama AST i AST/SC, glavni tajnik;
—
u slučaju posebnih savjetnika i ugovornog osoblja, glavni tajnik.
4.   Ovlasti dodijeljene instituciji na temelju članka 110. Pravilnika o osoblju u pogledu primjene općih odredbi za provedbu Pravilnika o osoblju i propisa koje su institucije sporazumno donijele izvršava predsjednik. U pogledu ostalih općih odredbi, te ovlasti izvršava glavni tajnik.
5.   Predsjedništvo, predsjednik i glavni tajnik mogu prenijeti ovlasti koje su im dodijeljene ovim pravilom.
6.   Aktima o prijenosu ovlasti koji se donose u skladu s prethodnim stavkom utvrđuju se opseg prenesenih ovlasti, njihova ograničenja i rok važenja te propisuje mogu li ih oni kojima su dodijeljene dalje prenositi.
7.   Za potrebe imenovanja dužnosnika na radno mjesto zamjenika glavnog tajnika, direktora, zamjenika direktora, načelnika odjela za savjetodavni rad:
—
oglas za slobodno mjesto objavljuje se istovremeno u svim institucijama EU-a,
—
prije razmatranja prijava glavni tajnik na temelju oglasa za radno mjesto određuje ocjenjivačke kriterije,
—
u razmatranju prijava glavnom tajniku pomažu tri člana Predsjedništva,
—
na kraju postupka glavni tajnik predstavlja svoj prijedlog imenovanja Predsjedništvu, koje na temelju prijedloga donosi odluku.
Pravilo 80.
1.   Svaka skupina ima svoje tajništvo koje odgovara izravno predsjedniku skupine.
2.   U slučaju dužnosnika upućenih skupinama u skladu s drugom alinejom članka 37. točke (a) Pravilnika o osoblju, ovlasti tijela za imenovanje se, kad je riječ o primjeni članka 38. Pravilnika o osoblju, uključujući odluke koje se odnose na razvoj karijere tih dužnosnika unutar skupine, izvršavaju na prijedlog predsjednika predmetne skupine.
Kad se dužnosnik koji je bio upućen skupini vrati u tajništvo Odbora, on se raspoređuje u platni razred na koji bi kao dužnosnik imao pravo.
3.   U slučaju privremenog osoblja ustupljenog skupinama u skladu s člankom 2. točkom (c) Uvjeta zaposlenja ostalih službenika Europske Unije, ovlasti tijela ovlaštenih za sklapanje ugovora o radu, kad je riječ o primjeni trećeg stavka članka 8., članka 9. i trećeg stavka članka 10. Uvjeta zaposlenja ostalih službenika Europske unije, izvršavaju se na prijedlog predsjednika predmetne skupine.
Pravilo 81.
1.   Predsjednik ima osobno tajništvo.
2.   Osoblje tajništva se u okviru proračuna zapošljava kao privremeno osoblje, s time da ovlasti tijela nadležnog za sklapanje ugovora o radu u tom slučaju izvršava predsjednik.
Pravilo 82.
1.   Do 1. lipnja svake godine glavni tajnik Predsjedništvu podnosi nacrt procjene prihoda i rashoda Odbora za sljedeću financijsku godinu. Povjerenstvo za financije i proračun razmatra nacrt prije rasprave Predsjedništva i po potrebi iznosi primjedbe ili predlaže izmjene. Predsjedništvo izrađuje procjenu prihoda i rashoda Odbora koju prosljeđuje u skladu s postupkom i u rokovima utvrđenim Financijskom uredbom koja se primjenjuje na opći proračun Unije.
2.   U okviru odredbi Financijske uredbe koja se primjenjuje na opći proračun Unije, predsjednik sastavlja ili daje sastaviti izvještaj o prihodima i rashodima.
Pravilo 83.
1.   Odbor za reviziju uspostavlja se radi savjetovanja predsjednika i Predsjedništva o revizijskim pitanjima. Svoje zadaće obavlja potpuno neovisno i u skladu s Financijskom uredbom koja se primjenjuje na opći proračun Unije te ovlaštenjima i dužnostima internog revizora.
Odbor za reviziju posebice nadgleda sve postupke izvješćivanja i praćenja te sustave unutarnje kontrole kako bi utvrdio poštuju li se prilikom njihovog provođenja zakoni, propisi, stručni i etički standardi i kodeksi postupanja.
2.   Odbor za reviziju svoja izvješća podnosi predsjedniku, koji ih bez odgode prosljeđuje Predsjedništvu.
3.   Predsjedništvo odlukom utvrđuje ustroj, sastav, odgovornosti i postupovna pravila Odbora za reviziju.
4.   Članove Odbora za reviziju imenuje Predsjedništvo na prijedlog skupina.
Članstvo u Odboru za reviziju nespojivo je s članstvom u Predsjedništvu Odbora, Povjerenstvu za financije i proračun i Skupini kvestora.
5.   Odbor za reviziju usvaja svoja unutarnja pravila kako bi osigurao ispunjavanje svoje uloge i zadaće te izvršenje svojih odgovornosti, prava i obveza opisanih u ovom pravilu.
6.   Zamjena članova Odbora za reviziju odvija se prema postupku predviđenom stavkom 4. prvim podstavkom ovog pravila.
Pravilo 84.
Korespondencija namijenjena Odboru upućuje se predsjedniku ili glavnom tajniku.
Poglavlje VIII.
OPĆE ODREDBE
Pravilo 85.
Izrazi koji se u Poslovniku upotrebljavaju za različite položaje i dužnosti rodno su neutralni.
Pravilo 86.
1.   Odbor apsolutnom većinom svojih članova odlučuje je li potrebno revidirati Poslovnik.
2.   Za potrebe revizije Poslovnika Odbor osniva povjerenstvo koje se naziva Povjerenstvo za Poslovnik i imenuje glavnog izvjestitelja koji izrađuje nacrt novog Poslovnika.
3.   Nakon donošenja Poslovnika apsolutnom većinom, Skupština obnavlja mandat Povjerenstva za Poslovnik za razdoblje od najviše šezdeset dana kako bi ono, ako bude potrebno, izradilo prijedlog izmjena Provedbenih odredbi i podnijelo ga Predsjedništvu koje odluku donosi nakon primitka mišljenja skupina.
4.   Datum stupanja na snagu novog Poslovnika i izmijenjenih Provedbenih odredbi određuje Odbor u trenutku njihova donošenja.
Pravilo 87.
Ovaj Poslovnik stupa na snagu na dan objave u Službenom listu Europske unije.
(1)  Taj je Poslovnik izmijenjen 27. veljače 2003., 31. ožujka 2004., 5. srpnja 2006., 12. ožujka 2008., 14. srpnja 2010. i 20. veljače 2019.
PRILOG
KODEKS PONAŠANJA ČLANOVA EUROPSKOG GOSPODARSKOG I SOCIJALNOG ODBORA
DIO I.
STANDARDI I NAČELA
Članak 1.
Opća načela
1.   Ovaj Kodeks ponašanja primjenjuje se na članove Odbora. U skladu s odlukom Predsjedništva Europskog gospodarskog i socijalnog odbora iz listopada 2020., revidiranom Kodeksu prilagodit će se svi relevantni tekstovi poput Statuta članova, Poslovnika EGSO-a i, po potrebi, svi drugi tekstovi.
Kodeks se mutatis mutandis primjenjuje i na članove savjetodavnih povjerenstava, zamjenike i stručnjake, osim članka 1. stavka 2., članka 7. stavka 3. i članka 10., koji se odnose isključivo na članove Odbora.
2.   Članovi Odbora nisu vezani nikakvim obvezujućim naputcima.
U općem interesu Unije potpuno su neovisni u obavljanju svojih dužnosti (Članak 300. stavak 4. Ugovora o funkcioniranju Europske unije (UFEU)).
3.   Članovi se ponašaju u skladu s Ugovorima i pravom koje iz njih proizlazi. Njihovi odnosi s organizacijama ili interesnim skupinama moraju se odvijati u skladu s potrebom očuvanja neovisnosti.
4.   Članovi poštuju sljedeća opća načela ponašanja i njima se vode: integritet, otvorenost, marljivost, poštenje, odgovornost, poštovanje drugih i poštovanje reputacije Odbora.
5.   U skladu s člancima 2. i 3. Ugovora o Europskoj uniji i Poveljom Europske unije o temeljnim pravima, članovi u obavljanju svojih dužnosti osiguravaju promicanje, učinkovitu zaštitu i poštovanje prava i vrijednosti poput ljudskog dostojanstva, nediskriminacije, tolerancije, slobode, solidarnosti, načela vladavine prava i rodne ravnopravnosti.
6.   U obavljanju svojih zadaća članovi se obvezuju na postizanje najboljeg mogućeg konsenzusa u duhu uzajamnog poštovanja.
7.   U izvršavanju svojih dužnosti članovi djeluju isključivo u općem interesu i ne dobivaju niti nastoje dobiti bilo kakvu izravnu ili neizravnu financijsku korist ili drugu nagradu.
8.   Svaki član koji, namjerno ili iz nepažnje, u obavljanju svojih članskih dužnosti ne ispuni svoje obveze ili dobije ili nastoji dobiti bilo kakvu izravnu ili neizravnu financijsku korist ili drugu nagradu, podliježe mjerama predviđenima ovim Kodeksom.
Članak 2.
Načela ponašanja
1.   Ponašanje članova temelji se na međusobnom poštovanju te na vrijednostima i načelima utvrđenima u Ugovorima, a naročito u Povelji o temeljnim pravima.
2.   Članovi se obvezuju poštovati Odbor i dostojanstvo samih članova i osoblja te očuvati njegov ugled.
3.   Članovi ne smiju ugroziti neometani rad Odbora, održavanje sigurnosti i reda u njegovim prostorijama ni funkcioniranje njegove opreme.
4.   Članovi ne smiju narušavati red sjednica ili sastanaka i suzdržavaju se od neprimjerenog ponašanja.
Članovi ne smiju pribjegavati klevetničkom, rasističkom, seksističkom, homofobnom, ksenofobnom ili uvredljivom jeziku ili ponašanju.
5.   Primjena ovog članka ne utječe ni na koji drugi način na dinamičnost rasprava niti umanjuje slobodu govora članova.
6.   Nakon prestanka obnašanja dužnosti bivši članovi i dalje su dužni pridržavati se etičkih standarda integriteta i diskrecije. U razdoblju od dvije godine nakon prestanka obnašanja dužnosti, bivši članovi ne smiju kod članova ili osoblja lobirati za potrebe vlastitog poslovanja, svojeg poslodavca ili klijenta u vezi s pitanjima kojima se bave na svojim važnim položajima ili o kojima pišu izvješća.
Članak 3.
Objavljivanje informacija
1.   Članovi ne smiju neovlašteno otkrivati informacije koje su primili tijekom obavljanja svojih dužnosti, a definirane su kao osjetljive, osim ako te informacije već nisu objavljene ili dostupne javnosti.
2.   Ove su se obveze dužni pridržavati i nakon odlaska iz Odbora.
Članak 4.
Primjereno ponašanje
1.   U obavljanju svojih dužnosti članovi se ponašaju u skladu s pravilima i obvezama utvrđenima ovim Kodeksom ponašanja, s dostojanstvom i poštovanjem te bez predrasuda ili diskriminacije.
2.   Članovi se ponašaju na profesionalan način, a u svom ophođenju s drugim članovima i osobljem suzdržavaju se od ponižavanja, vrijeđanja, uporabe uvredljivog ili diskriminirajućeg jezika ili bilo kojeg drugog neetičnog, ponižavajućeg ili nezakonitog ponašanja.
3.   Članovi ne smiju poticati druge članove na kršenje, zaobilaženje ili zanemarivanje zakonodavstva na snazi, internih pravila Odbora ili ovog Kodeksa niti tolerirati takvo ponašanje osoblja pod njihovom odgovornošću.
4.   U cilju osiguravanja djelotvornog funkcioniranja Odbora članovi pravovremeno, pravedno i djelotvorno te uz odgovarajuću diskreciju nastoje riješiti sva neslaganja ili sukobe u pogledu osoblja pod svojom odgovornošću.
Članak 5.
Sprečavanje uznemiravanja
1.   Članovi se suzdržavaju od svih oblika psihološkog ili spolnog uznemirivanja. (1)
2.   Članovi po potrebi pravodobno i u potpunosti sudjeluju u postupcima upravljanja situacijama sukoba ili uznemiravanja (psihološkog, fizičkog ili seksualnog), među ostalim i pružanjem brzog odgovora na sve optužbe za uznemiravanje.
3.   Članovima se nudi specijalizirano osposobljavanje koje se za njih organizira za sprečavanje sukoba i uznemiravanja na radnom mjestu i sprečavanje svih oblika neprimjerenog ponašanja ili ponašanja koje bi bilo u suprotnosti s europskim vrijednostima te ih se potiče da u takvom osposobljavanju sudjeluju.
Članak 6.
Integritet i financijska transparentnost
1.   Članovi imaju pravo na naknade koje određuje Vijeće, a od Odbora ne primaju nikakvu plaću.
2.   Odbor članovima ne nadoknađuje troškove misija ili aktivnosti koje im je djelomično ili u cijelosti nadoknadila treća strana.
Ako treća strana djelomično ili u cijelosti nadoknadi troškove misije ili aktivnosti koje je Odbor već nadoknadio, član o tome odmah obavješćuje Glavno tajništvo i Odboru vraća sredstva u visini iznosa koji je primio od treće strane.
3.   U obavljanju svojih dužnosti članovi ne smiju prihvaćati darove ili povlastice vrijednosti veće od 150 EUR.
Ako u skladu s diplomatskim običajima i pravilima uljudnog ponašanja prime darove vrijednosti veće od tog iznosa, moraju ih predati Glavnom tajniku na prvom sastanku Odbora kojem prisustvuju nakon njihova primitka.
Predsjednik odlučuje o tome hoće li takvi darovi, kao i darovi iste vrijednosti darovani izravno njemu, postati vlasništvo Odbora ili će se donirati odgovarajućoj dobrotvornoj organizaciji.
Glavno tajništvo vodi registar darova vrijednosti veće od 150 EUR, koji je na zahtjev javno dostupan.
4.   Članovi poštuju sva financijska pravila Odbora koja se na njih primjenjuju.
Članak 7.
Izjava o financijskim interesima
1.   Nakon preuzimanja dužnosti, članovi u skladu s načelom transparentnosti predsjedniku podnose izjavu o financijskim interesima.
Izjave se podnose na godišnjoj osnovi 1. siječnja, a u slučaju da tijekom mandata člana dođe do promjene podataka koji se prijavljuju, nova se izjava podnosi što je prije moguće, a najkasnije dva mjeseca od predmetne promjene.
2.   Izjava o financijskim interesima sadrži informacije navedene u članku 5.a Statuta članova.
3.   Članovi Odbora ne mogu se birati za obnašanje dužnosti u Odboru ili njegovim tijelima, imenovati izvjestiteljem ili sudjelovati u misijama ili aktivnostima ako nisu podnijeli ili ažurirali svoju izjavu o financijskim interesima.
4.   Delegati savjetodavnih povjerenstava, zamjenici i stručnjaci nemaju pravo primati naknade od Odbora prije podnošenja ili ažuriranja svoje izjave o financijskim interesima.
5.   Ako predsjednik primi informaciju koja upućuje na to da je izjava o financijskim interesima člana u bitnome netočna ili neažurirana, ili se može razumno pretpostaviti da će dovesti do nespojivosti s obvezama člana utvrđenima ovim Kodeksom, može se savjetovati s Etičkim povjerenstvom.
Predsjednik po potrebi od člana traži da svoju izjavu ispravi u roku od 10 radnih dana.
6.   Najranije 14 dana nakon što je pismenim putem zaprimilo mišljenje Etičkog povjerenstva, Predsjedništvo saslušava dotičnog člana (kojem, na zahtjev, može pomoći druga osoba) i, ovisno o slučaju, može donijeti odluku o primjeni stavka 3. ili 4. na članove koji se ne odazovu na zahtjev za ispravkom koji im je uputio predsjednik.
Predsjedništvo dotičnog člana saslušava usmenim ili pismenim putem i zatim donosi obrazloženu odluku.
Članak 8.
Sukobi interesa
1.   Članovi izbjegavaju situacije koje bi mogle uzrokovati sukob interesa ili bi se objektivno mogle doživjeti kao sukob interesa.
2.   Sukob interesa postoji kada član ima osobni interes koji bi mogao biti u sukobu s interesom Unije ili neprimjereno utjecati na izvršavanje njegovih članskih dužnosti.
Sukob interesa ne postoji kada član uživa prednosti zbog puke činjenice da je pripadnik opće javnosti ili široke kategorije ljudi.
3.   Za potrebe stavka 2. do sukoba interesa dolazi kada osobni interes može utjecati na neovisno obnašanje dužnosti. Osobni interes među ostalim uključuje svaku potencijalnu osobnu korist ili prednost članova, njihovih supružnika, partnera ili članova bliže obitelji.
4.   U slučaju dvojbe član može u povjerenju zatražiti mišljenje Etičkog povjerenstva u skladu s člankom 9. stavkom 2. točkom (a).
5.   Svaki član koji utvrdi da se nalazi u sukobu interesa ili u situaciji koja bi se objektivno mogla tako doživjeti odmah poduzima mjere potrebne da to ispravi u skladu s načelima i odredbama ovog Kodeksa.
Ako član nije u stanju riješiti sukob interesa ili situaciju koja bi se mogla doživjeti kao sukob interesa, prekida sve aktivnosti u vezi s tim pitanjem i pismenim putem obavještava predsjednika.
6.   Po savjetovanju s Etičkim povjerenstvom predsjednik odlučuje hoće li član definitivno prekinuti sve aktivnosti u vezi s tim pitanjem.
7.   Članovi koji ne ispune svoju obvezu objavljivanja ili prijavljivanja sukoba interesa ili situacije koja se objektivno može smatrati sukobom interesa, koji taj sukob interesa ne isprave ili, ako ga ne mogu riješiti, ne prekinu sve aktivnosti u vezi s tim pitanjem, mogu podlijegati mjerama iz ovog Kodeksa.
DIO II.
ETIČKO POVJERENSTVO
Članak 9.
Etičko povjerenstvo
1.   Ovime se osniva Etičko povjerenstvo.
2.   Funkcije Etičkog povjerenstva su sljedeće:
(a)
O svim pitanjima u vezi s Kodeksom ponašanja članovi se mogu savjetovati s Etičkim povjerenstvom, a Etičko povjerenstvo s pravnom službom Odbora. Etičko povjerenstvo u povjerenju i u roku od trideset kalendarskih dana svim članovima koji to zatraže pruža smjernice o tumačenju i primjeni odredbi Kodeksa ponašanja.
(b)
Nakon pritužbe podnesene u skladu s člankom 11. stavkom 1., Etičko povjerenstvo ocjenjuje i navodna kršenja etičkih standarda utvrđenih u Kodeksu i savjetuje predsjednika o koracima koje bi mogao poduzeti.
c)
Etičko povjerenstvo na zahtjev savjetuje predsjednika i Predsjedništvo o tumačenju i provedbi odredbi ovog Kodeksa.
3.   Nakon savjetovanja s predsjednikom, Etičko povjerenstvo može zatražiti savjet vanjskih stručnjaka koji nisu u sukobu interesa.
4.   Etičko povjerenstvo objavljuje godišnje izvješće o svojem radu, koje je u skladu s propisima anonimizirano.
5.   Etičko povjerenstvo predlaže vlastiti poslovnik i podnosi ga na odobrenje Predsjedništvu.
Članak 10.
Članovi Etičkog povjerenstva
1.   Skupština na prijedlog Predsjedništva za svako dvoipolgodišnje razdoblje bira šest članova Odbora, po dvoje članova različitog spola iz svake od triju skupina, kao punopravne članove Etičkog povjerenstva.
2.   Skupština na prijedlog Predsjedništva za isto razdoblje imenuje i šest članova Odbora, po dvoje članova različitog spola iz svake od triju skupina, kao dopunske članove Etičkog povjerenstva. Dopunski članovi zamjenjuju punopravne članove u radu Etičkog povjerenstva ako punopravni članovi u njemu ne mogu sudjelovati ili ako postoji sukob interesa.
3.   Mandat punopravnih i dopunskih članova Etičkog povjerenstva može se obnoviti.
4.   Članstvo u Etičkom povjerenstvu nespojivo je s članstvom u:
—
Predsjedništvu Odbora,
—
Odboru za reviziju,
—
Skupini kvestora.
5.   Svaka od triju skupina predsjeda Etičkim povjerenstvom dvije i pol godine, a skupine se izmjenjuju na temelju rotacije.
U slučaju jednakog broja glasova odlučuje glas predsjednika.
6.   Svaki se član Etičkog povjerenstva povlači iz postupka ako smatra da se nalazi u sukobu interesa ili u situaciji koju treća strana objektivno može smatrati sukobom interesa.
Ako jedan član Etičkog povjerenstva tijekom postupka dovede u pitanje drugog člana Etičkog povjerenstva, njegovo sudjelovanje u postupku može se odbiti većinom glasova Etičkog povjerenstva.
Član koji je doveden u pitanje ne prisustvuje glasovanju.
7.   U slučaju navodnog kršenja etičkih standarda od strane punopravnog ili dopunskog člana Etičkog povjerenstva, dotični član ne smije sudjelovati u postupku koji se odnosi na navodno kršenje i odmah ga zamjenjuje dopunski član.
Ako na kraju postupka predsjednik zaključi da je dotični član prekršio etičke standarde i ako donesena sankcija nije pisano upozorenje, član prestaje biti punopravni ili dopunski član Etičkog povjerenstva.
U tom slučaju predsjednik za preostalo dvoipolgodišnje mandatno razdoblje imenuje dopunskog člana. Imenovanje potvrđuje Skupština na sljedećoj sjednici.
8.   Članovi Etičkog povjerenstva imaju obvezu povjerljivosti.
9.   Na početku mandata, članovima Etičkog povjerenstva osigurava se odgovarajuće i obvezno osposobljavanje.
DIO III.
POSTUPAK U SLUČAJU MOGUĆEG KRŠENJA ETIČKIH STANDARDA
Članak 11.
Početak postupka
1.   Svatko, bio on član ili zaposlenik, može podnijeti pritužbu Etičkom povjerenstvu u vezi s ponašanjem nekog člana.
Navodi se potkrepljuju dostatnim dokazima prima facie kako bi se opravdalo pokretanje istrage.
2.   Etičko povjerenstvo o primitku pritužbe obavješćuje predsjednika Odbora, osim ako je upravo on predmet pritužbe.
3.   Predsjednik bez odgode OLAF-u prosljeđuje sve informacije ili dokaze s kojima je upoznat, a koji se odnose na članove i potrebno ih je proslijediti OLAF-u u skladu s potpisanim administrativnim dogovorom.
4.   Osobe koje imaju status zviždača imaju pravo na povjerljivost, zaštitu, zabranu odmazde i mjere potpore kako je predviđeno pravom EU-a, uključujući Pravilnik o osoblju za dužnosnike Europske unije i Uvjete zaposlenja ostalih službenika Europske unije, (2) nacionalno pravo i interna pravila EGSO-a.
Članak 12.
Istraga
1.   Ne dovodeći u pitanje članak 17., Etičko povjerenstvo istragu pokreće ako smatra da postoji razlog za pretpostavku da je član prekršio etičke standarde utvrđene u ovom Kodeksu. Etičko povjerenstvo o otvaranju istrage smjesta obavještava predsjednika i dotičnog člana, pod uvjetom da time ne ugrožava istragu ili potencijalne dokaze.
2.   Etičko povjerenstvo istražuje okolnosti navodnog kršenja i usmenim ili pismenim putem provodi povjerljivo saslušanje dotičnog člana.
Dotičnom članu može pomagati odvjetnik ili neka druga osoba po vlastitom izboru.
3.   Etičko povjerenstvo ima istražne ovlasti i poziva svjedoke (članove, osoblje ili treće strane) za koje smatra da ih je potrebno ili korisno saslušati u okviru istrage.
Etičkom povjerenstvu dostavljaju se svi postojeći dokazi, uključujući korespondenciju, i sve informacije koje ono smatra potrebnima ili korisnima.
4.   Članovi i bivši članovi smjesta i u potpunosti surađuju s Etičkim povjerenstvom pružajući mu sve potrebne relevantne dodatne informacije.
Članovi ne smiju lobirati kod Etičkog povjerenstva, predsjednika ili Predsjedništva kako bi utjecali na razmatranje njihovog predmeta.
5.   Na temelju svojih zaključaka Etičko povjerenstvo predsjedniku podnosi obrazloženo izvješće s preporukama za eventualno donošenje odluke koja može uključivati sankcije. Izvješće se istodobno šalje dotičnom članu.
Članak 13.
Obrazložena odluka
1.   Nakon što je dotičnog člana obavijestio o svim dokazima iz spisa i preporukama Etičkog povjerenstva te ga usmenim ili pismenim putem saslušao (u prisustvu pravnog savjetnika, ako je član to zatražio), predsjednik na temelju izvješća Etičkog povjerenstva donosi obrazloženu odluku.
2.   U obrazloženoj odluci predsjednik može:
(a)
odlučiti da nije dokazana utemeljenost optužbi protiv člana;
(b)
donijeti odluku o izricanju sankcija u skladu s člankom 14., ako zaključi da je dotični član prekršio etičke standarde utvrđene u Kodeksu.
3.   Predsjedništvo o obrazloženoj odluci smjesta obavještava dotičnog člana.
4.   U slučaju navodnog kršenja etičkih standarda od strane predsjednika Odbora, predsjednik Odbora ne sudjeluje u postupku, već ga zamjenjuje potpredsjednik koji predsjeda Povjerenstvom za financije i proračun i koji preuzima funkcije predsjednika za taj postupak.
Članak 14.
Sankcije
1.   Kod procjene opaženog ponašanja težina izrečenih sankcija razmjerna je težini povrede dužnosti i hijerarhijskom položaju člana.
Pri određivanju težine povrede dužnosti i odlučivanju o sankciji koja se izriče, posebice se vodi računa o:
(a)
vrsti povrede dužnosti i okolnostima u kojima je do nje došlo;
(b)
mjeri u kojoj povreda dužnosti narušava fizički i/ili moralni integritet članova i/ili osoblja te ugled i/ili interese Odbora ili Europske unije;
(c)
mjeri u kojoj povreda dužnosti uključuje namjerne radnje ili nepažnju, kao i o stupnju hijerarhijske odgovornosti člana;
(d)
razini dužnosti i odgovornosti člana, kao i hijerarhijskom položaju člana u odnosu na žrtve povrede dužnosti;
(e)
razini štete nanesene fizičkom ili moralnom integritetu žrtve ili žrtava; i
(f)
tome uključuje li povreda dužnosti djelovanje ili ponašanje koji se ponavljaju.
2.   Ovisno o stupnju težine ponašanja člana, sankcija se može sastojati od jedne ili više mjera, a to su:
(a)
pisano upozorenje (koje se može objaviti);
(b)
ukor (koji se može objaviti);
(c)
privremeni gubitak prava na dnevnicu za razdoblje od dva do 30 dana sastanaka, ovisno o težini povrede dužnosti;
(d)
ne dovodeći u pitanje pravo glasa na plenarnom zasjedanju, privremeno oduzimanje prava sudjelovanja u svim ili nekim aktivnostima EGSO-a ili njegovih tijela, misijama ili aktivnostima za razdoblje od dva do trideset dana;
(e)
zabrana predstavljanja EGSO-a na svim nacionalnim, međuinstitucijskim ili međunarodnim forumima u trajanju do jedne godine;
(f)
u slučaju povrede obveze povjerljivosti, ograničenje prava na pristup povjerljivim ili tajnim informacijama u trajanju do jedne godine.
3.   Osim toga, predsjednik može, u skladu s postupkom utvrđenim u članku 21., Predsjedništvu predložiti da se:
(g)
člana privremeno razriješi jedne ili više dužnosti koje obnaša u Odboru, na razdoblje do jedne godine;
(h)
člana trajno razriješi jedne ili više dužnosti koje obnaša u Odboru;
(i)
poziva Vijeće da člana isključi iz Odbora.
4.   Vremensko razdoblje utvrđeno u stavku 2. točkama od (c) do (f) i stavku 3. točki (g) ovog članka može se udvostručiti u slučaju ponovljenih kršenja ili ako član odbije poštovati jednu od popratnih mjera iz stavka 5.
5.   Osim sankcija utvrđenih u stavcima 2. i 3., mogu se primijeniti i sljedeće popratne mjere:
i.
član je dužan poduzeti mjere za regulaciju svog položaja;
ii.
član je dužan osobno se ispričati (privatno, određenoj osobi ili javno, na plenarnoj sjednici);
iii.
član je dužan popraviti svu štetu.
Članak 15.
Unutarnji žalbeni postupak
1.   Član može Predsjedništvu podnijeti unutarnju žalbu u roku od dva tjedna od obavijesti o sankciji koju je predsjednik izrekao na temelju članka 14. stavaka 2., 4. i 5.
Žalba ima za neposrednu posljedicu prekid primjene sankcije.
2.   Prije donošenja odluke Predsjedništvo usmenim ili pismenim putem saslušava dotičnog člana.
Predsjedništvo može najkasnije četiri tjedna od podnošenja žalbe ili, ako se ne sastane u tom roku, na svojoj sljedećoj sjednici poništiti, potvrditi ili izmijeniti izrečenu sankciju.
3.   Dotični član može pokrenuti postupak za poništenje pred Sudom Europske unije u roku od dva mjeseca od obavijesti o konačnoj odluci ili u roku od dva mjeseca od datuma kada je Predsjedništvo trebalo donijeti odluku, u skladu s člankom 263. Ugovora o funkcioniranju Europske unije.
Članak 16.
Prijevremeni prestanak mandata
1.   U skladu sa svojom obrazloženom odlukom predsjednik može Predsjedništvu podnijeti prijedlog na temelju članka 14. stavka 3.
2.   Predsjedništvo može dvotrećinskom većinom danih glasova Skupštini predložiti da obustavi ili okonča mandat predsjednika, potpredsjednika, predsjednika skupine, člana Predsjedništva, kvestora, predsjednika ili potpredsjednika stručne skupine ili bilo kojeg drugog obnašatelja dužnosti izabranog u Odbor, ako smatra da je dotični član počinio tešku povredu dužnosti.
U iznimnim slučajevima Predsjedništvo Skupštini može predložiti isključenje člana iz Odbora.
Prije nego što u skladu s ovim člankom Skupštini podnese prijedlog, Predsjedništvo usmenim ili pismenim putem saslušava dotičnog člana.
3.   Skupština o prijedlogu odlučuje dvotrećinskom većinom danih glasova koji predstavljaju većinu članova.
Prije donošenja odluke Skupština se u poznaje s obrazloženim izvješćem predsjednika Odbora, a zatim s izjavom dotičnog člana, usmenim ili pismenim putem.
Ako se donese odluka o isključenju, o njoj se obavješćuje Vijeće kako bi moglo pokrenuti postupak zamjene.
4.   Dotični član može pokrenuti postupak za poništenje pred Sudom Europske unije u roku od dva mjeseca od obavijesti o odluci Skupštine, u skladu s člankom 263. Ugovora o funkcioniranju Europske unije.
DIO IV.
ZAVRŠNE ODREDBE
Članak 17.
Istrage Europskog ureda za borbu protiv prijevara (OLAF)
1.   Primjenjuju se zajednička pravila utvrđena Međuinstitucijskim sporazumom (3) o unutarnjim istragama Europskog ureda za borbu protiv prijevara (OLAF) koja sadrže neophodne mjere za neometano provođenje tih istraga.
2.   Ako je Odbor svjestan mogućih slučajeva prijevare, korupcije ili drugih nezakonitih aktivnosti koje štete interesima Europske unije, a OLAF još o njima nije obaviješten ili još nije donio odluku o pokretanju istrage, Etičko povjerenstvo o istim činjenicama ne pokreće istragu ukoliko s OLAF-om nije postignut drugačiji dogovor.
Ono obustavlja postupke koji se odnose na dotični predmet i ne poduzima ništa što bi moglo ugroziti moguće dokaze i istragu OLAF-a.
Članak 18.
Primjena Kodeksa
Za cjelovitu i ispravnu primjenu ovog Kodeksa odgovoran je predsjednik.
O svim pitanjima koja spadaju u područje primjene ovog Kodeksa predsjednik se u svakom trenutku može savjetovati s Etičkim povjerenstvom.
(1)  Vijeće EZZ-a i EZAE-a: Uredba br. 31 (EEZ), 11 (EZAE) o utvrđivanju Pravilnika o osoblju za dužnosnike i Uvjeta zaposlenja ostalih službenika Europske ekonomske zajednice i Europske zajednice za atomsku energiju (SL P 45, 14.6.1962., str. 1385.), https://eur-lex.europa.eu/legal-content/HR/TXT/PDF/?uri=CELEX:01962R0031-20200101&qid=1608019328072&from=EN.
(2)  Uredba Vijeća (EEZ, Euratom, EZUČ) br. 259/68 od 29. veljače 1968., https://eur-lex.europa.eu/legal-content/EN/TXT/?uri=CELEX:31968R0259 .
(3)  Administrativni dogovor između Europskog gospodarskog i socijalnog odbora i Europskog ureda za borbu protiv prijevara od 13. siječnja 2016.

Summary:
Europski gospodarski i socijalni odbor (EGSO)
Europski gospodarski i socijalni odbor (EGSO)
 
SAŽETAK DOKUMENTA:
Poslovnik Europskog gospodarskog i socijalnog odbora – siječanj 2021.
Članak 300. Ugovora o funkcioniranju Europske unije (UFEU) – savjetodavna tijela EU-a
Članak 301. UFEU-a (bivši članak 258. UEZ-a) – Europski gospodarski i socijalni odbor
Članak 302. (bivši članak 259. UEZ-a) – Europski gospodarski i socijalni odbor
Članak 303. (bivši članak 260. UEZ-a) – Europski gospodarski i socijalni odbor
Članak 304. (bivši članak 262. UEZ-a) – Europski gospodarski i socijalni odbor
Članak 13. Ugovora o Europskoj uniji (UEU) – Odredbe o institucijama
ČEMU SLUŽE OVI ČLANCI I POSLOVNIK?
U članku 300. UFEU-a kaže se da Europskom parlamentu, Vijeću i Komisiji pomaže Europski gospodarski i socijalni odbor (EGSO), koji obnaša savjetodavnu funkciju. EGSO se sastoji od predstavnika organizacija poslodavaca, zaposlenika i drugih predstavnika civilnog društva, osobito onih u socioekonomskom, građanskom, profesionalnom i kulturnom području. Članovi EGSO-a nisu vezani nikakvim obvezujućim napucima i potpuno su neovisni u obavljanju svojih dužnosti, u općem interesu EU-a. Člankom 301. UFEU-a utvrđuje se maksimalni broj članova EGSO-a. U ovom članku se kaže da Vijeće jednoglasno donosi odluku kojom se utvrđuje sastav EGSO-a i određuje naknada za njegove članove. Članak 302. UFEU-a određuje razdoblje imenovanja članova EGSO-a (obnovljivo) i postupak imenovanja, koji provodi Vijeće nakon savjetovanja s Komisijom. Prema članku 303. UFEU-a EGSO bira svog predsjednika i usvaja svoj poslovnik. Prema članku 304. UFEU-a Europski parlament, Vijeće ili Europska komisija savjetuju se s EGSO-om kad je to predviđeno ugovorima i kada to smatraju primjerenim. EGSO može davati mišljenja na vlastitu inicijativu kada takav postupak smatra primjerenim. Mišljenje Odbora dostavlja se Europskom parlamentu, Vijeću i Komisiji. U članku 13. UEU-a daje se popis institucija EU-a, a prema ovom članku Europskom parlamentu, Vijeću i Komisiji pomaže EGSO i Europski odbor regija, koji imaju savjetodavnu ulogu. Poslovnikom EGSO-a utvrđuje se kako ovo tijelo djeluje i organizira se. Poslovnik se usvaja na skupštini EGSO-a apsolutnom većinom.
KLJUČNE TOČKE
Poslovnikom EGSO-a kodificiraju se unutarnja operativna pravila ovog tijela i dopunjuju temeljna pravila utvrđena Ugovorom o Europskoj uniji (vidjeti sažetak) i Ugovorom o funkcioniranju Europske unije (vidjeti sažetak). Poslovnik sadrži Kodeks ponašanja članova koji obuhvaća:etičke standarde;financijsku transparentnost;nediskriminaciju;jednake mogućnosti;dostojanstvo na radnom mjestu;sankcije u slučaju kršenja kodeksa. Kodeksom se osniva etički odbor.ČlanoviU sastavu EGSO-a nalaze se:Organizacija poslodavaca. Članovi iz privatnog i javnog sektora industrije, malog poduzetništva, privrednih komora, trgovine na veliko i malo, bankarstva i osiguranja te prometa i poljoprivrede. (Skupina I.).Zaposlenici. Članovi nacionalnih sindikalnih organizacija, konfederacija sindikata i sektorskih saveza (Skupina II.).Ostale stranke predstavnice civilnog društva. Između ostalih, poljoprivredne i potrošačke organizacije, mala poduzeća, obrtnički sektor te slobodna zanimanja i nevladine organizacije na području socijalne i ekološke zaštite (Skupina III.). Članove EGSO-a predlažu vlade 27 zemalja EU-a, a Vijeće ih imenuje na 5 godina. Odlukom Vijeća (EU) 2019/853 utvrđen je trenutni broj članova od 329 nakon istupanja Ujedinjene Kraljevine iz EU-a, dok članak 301. UFEU-a predviđa najviše 350 članova. Trenutna raspodjela članova po zemljama je sljedeća:24 za Njemačku, Francusku i Italiju;21 za Španjolsku i Poljsku;15 za Rumunjsku;12 za Belgiju, Bugarsku, Češku, Grčku, Mađarsku, Nizozemsku, Austriju, Portugal i Švedsku;9 za Dansku, Irsku, Hrvatsku, Litvu, Slovačku i Finsku;7 za Estoniju, Latviju i Sloveniju;6 za Cipar i Luksemburg;5 za Maltu. Ove 3 skupine biraju svog predsjednika i potpredsjednika na mandat od 2,5 godine. One sudjeluju u pripremi, organiziranju i koordiniraju poslovanja EGSO-a.Uloga EGSO-a u zakonodavnom postupkuEGSO dostavlja mišljenja na zahtjev Vijeća, Komisije i Parlamenta. Može dostavljati mišljenja na vlastitu inicijativu, razmatračka mišljenja na zahtjev institucija EU-a ili predsjedništava Vijeća te informativna izvješća ili rezolucije o bilo kojim pitanjima u vezi sa zadacima dodijeljenim EU-u.Organizacija
Odbor se sastoji od sljedećih tijela.Skupština. Plenarna skupština EGSO-a svih članova sastaje se na 9 zasjedanja svake godine. Uže predsjedništvo, koje se sastoji od predsjednika i 2 potpredsjednika. Predsjednik, koji:usmjerava rad EGSO-a;zastupa EGSO u vanjskim odnosima,izvješćuje EGSO o djelovanju i mjerama poduzetima u njegovo ime,predstavlja program rada na početku mandata i pregledava postignuća po njegovom isteku 2 potpredsjednika, koji su zaduženi za proračun, odnosno komunikacije. Uže predsjedništvo u proširenom sastavu, koje se sastoji od predsjednika, 2 potpredsjednika i 3 predsjednika skupina, koje:priprema rad predsjedništva i skupštine;olakšava donošenja potrebnih odluka u hitnim slučajevima ili u izvanrednim okolnostima. Predsjedništvo, koje ima političku odgovornost za opće upravljanje Odborom, sastoji se od:predsjednika i dvaju potpredsjednika,tri predsjednika skupina,šest predsjednika odjela,promjenjivog broja članova, koji ne smije biti veći od broja zemalja EU-a Odjeli, čiji je zadatak usvojiti mišljenja ili informativna izvješća o pitanjima koja su im upućena. Postoji 6 stručnih skupina:Stručna skupina za ekonomsku i monetarnu uniju te ekonomsku i socijalnu koheziju;Stručna skupina za jedinstveno tržište, proizvodnju i potrošnju;Stručna skupina za promet, energiju, infrastrukturu i informacijsko društvo;Stručna skupina za zapošljavanje, socijalna pitanja i građanstvo;Stručna skupina za poljoprivredu, ruralni razvoj i zaštitu okoliša;Stručna skupina za vanjske odnose.EGSO također može uspostaviti savjetodavna povjerenstva koja se sastoje od članova i delegata iz područja civilnog društva koja EGSO želi uključiti u svoj rad. Savjetodavno povjerenstvo za industrijske promjene ispituje promjene u industriji u širokom rasponu sektora. Povjerenstvo je osnovano kao posebno tijelo unutar EGSO-a, a njegova je nadležnost proširena na sve sektore industrije kako u proizvodnji, tako i u uslugama.
EGSO također ima:3 promatračke skupine za:digitalnu tranziciju i jedinstveno tržište,tržište rada,održivi razvoj; 2 ad hoc skupine za:europski semestar,temeljna prava i vladavinu prava; skupinu za vezu, čiji je zadatak interakcija s europskim organizacijama i mrežama civilnog društva i praćenje zajedničkih inicijativa.EGSO podržava stalno tajništvo na čelu s glavnim tajnikom kojeg imenuje predsjedništvo. EGSO zajedno koristi neke usluge (prevođenje, IT, logistika) s Europskim odborom regija.
OTKAD SE PRIMJENJUJE OVAJ POSLOVNIK?
Trenutačni je poslovnik na snazi od 10. veljače 2021.
POZADINA
Sjedište EGSO-a je u Briselu.
Za više informacije vidjeti:Naše aktivnosti (Europski gospodarski i socijalni odbor).
GLAVNI DOKUMENTI
Poslovnik Europskog gospodarskog i socijalnog odbora – ožujak 2021. (SL L 46, 10.2.2021., str. 47.–81.)
Pročišćene verzije Ugovora o funkcioniranju Europske unije – Dio šesti – Institucionalne i financijske odredbe – Glava I. – Odredbe o institucijama – Poglavlje 3. – Savjetodavna tijela Unije – Članak 300. (SL C 202, 7.6.2016., str. 177.)
Pročišćene verzije Ugovora o funkcioniranju Europske unije – Dio šesti – Institucionalne i financijske odredbe – Glava I. – Odredbe o institucijama – Poglavlje 3. – Savjetodavna tijela Unije – Odjeljak 1. – Gospodarski i socijalni odbor:
Članak 301. (bivši članak 258. UEZ-a) (SL C 202, 7.6.2016., str. 177.)
Članak 302. (bivši članak 259. UEZ-a) (SL C 202, 7.6.2016., str. 178.)
Članak 303. (bivši članak 260. UEZ-a) (SL C 202, 7.6.2016., str. 178.)
Članak 304. (bivši članak 262. UEZ-a) (SL C 202, 7.6.2016., str. 178.)
Pročišćeni tekst Ugovora o Europskoj uniji – Glava III. – Odredbe o institucijama – Članak 13. (SL C 202, 7.6.2016., str. 22.)
VEZANI DOKUMENTI
Odluka Vijeća (EU) 2019/853 od 21. svibnja 2019. o određivanju sastava Europskoga gospodarskog i socijalnog odbora (SL L 139, 27.5.2019., str. 15.–16.)
Protokol o suradnji između Europske komisije i Europskog gospodarskog i socijalnog odbora (SL C 102, 5.4.2012., str. 1.–5.)
Posljednje ažuriranje 26.02.2021